Nimthlakau Interview - Salai Ral Kap Tluang - Chinland Today Media\nNimthlakau Interview – Salai Ral Kap Tluang\nSalai Ral Kap Tluang ( Steven) Profile\nHmin : Ral Kap Tluang (Steven)\nSuah ni : 1979.10.07\nNu le pa : Pu Ngun Pum, Nu Ro Lian Cuai\nU le nau : 5 kan si. Fapa neihsun ka si.\nSuahnak khua : Tingo Khua, Kalay Township, Sagaing Div. Burma\nFimthiamnak : a. Phun 10 (1997) tiang Lairawn (Kalay)\nb. LLB (Dagon University, Yangon, Burma) 2005\nHnatuan : President, Chin Refugee Committee, New Delhi (2011)\nInnsungsang : Single\nHobby : Casiar, Bicycle to, Zuknung zoh.\nAmbition : Politician si ding.\nCT: Delhi na thlen daan…ziang tumtahnak thawn Delhi ramcar na pan…?\nKa pa hi 1990 kum Burma hrilawknak ah Lairawn (Kalay) ih Chin National League for Democracy (CNLD) ih Organizer pakhat a rak si. Hih tumah kum 11 mi hrawng ka rak si nan Political Campaign an tuahnak ah ka Pa in in rak hruai ve theu ih cuisin thokin “Ka upat tik le Politician ka tuan ding” timi ruahnak ka neih phah. Cun ka Nu le Pa hi ca siar an rak peih zet tikah ka nauhak lai ihsin Cartoon zuk tete siar ka rak thokih tuisun tiangin Casiar hi ka paihbik mi pakhat ah a hung cang. Cutikah Politic lam ih ka thawtnak hi a thang vivo kan ti pei cu, Phunsang Tlawng (Mandalay, Monywa le Yangon) pawl ih ka kai lai ihsin Politic lam ah ka ti thei tawk in ka rak tel ve theu.\nPhunsang Tlawng theh ih innlam ka ra tlun hnuah “Ram sungah cangvaihnak a har tuk, thinlung sungah ah len politics ih thei tawkih cangvaih ka duk tuk fawn, ram leng in cangvaih a remcang sawn ding” tin ram leng ka suaknak a si.\nCT: CRC President hna na kaih thok daan?\nDelhi ka ra thlen hnu 2009 kum ah khan Dr. Run Bik le Falam hotu dangdang pawlih duhsaknak thawn Falam Union Secretary ka tuan.\n2009 September Chin Refugee Committee EC hrilawknak ah Falam palai ah ka rak tel ve. Cunah CRC EC in Vice President ah in rak hril.\n2011 February thla ah CRC President hlun ramdang in vaihsan tikah CRC ih daan vekin President ah ka ron kai thoknak a si.\nCT: CRC President na tuan hnu ih nan cangvaih daan le New Delhi Laimi pawl hrang ih na theitawk suah ih na tuah that tum daan?\n2009 ah Delhi ih Chin Refugee hi 4000 lenglo kan um ih 2011 kum thokah 10,000 lenglo ah kan run thang. 2011 kumcem lam cun 20,000 hrawng kan si men thei.\nDelhi ah Chin refugee nitin in kan pung vivo ruangah a hlan vekih kan feh dan kelih feh ringring tum kha cu a ngah nawn lo. Zin thar kan dap ih thil ti dan thar kan pol a cu tuk zo.\nDelhi Chin refugee pawlih kan harsatnak le kan zonzaihnak pawl kan cingfel theinak ding ahcun ahmaisabikah “Advocacy and Campaign” kan tuah a tul zet. Ziangruangah tile Refugee thuhla ahcun Advocacy le Campaign hi a thupi tuk ih CRC in a tuan ding thupibik pakhat khal a si.\nCurual rual in kan mah le Community sungah cakzetih hma kan lak thei cio a thupi zet ding.\nCT: CRC ih hnatuan daan tlangpi le nan cangvaih daan?\nCRC hi Community Based Social Organization a si vekin Chin refugee pawl ih hamthatnak ding hrang le Chin refugee thuhla tlangzarhnak ah pawlkom dangdang pawl thawn a cang thei tawk ih tuantlang hi a si bik.\nCT: CRC hnatuan ih harsa na tibik mi?\nPawlkom tinah mah le tawk zawn cio ih harsatnak an nei ve cio ko ding ih kan nih CRC hnatuannak lam ahcun mi khua le ram ih um kan Mipi 10000 lenglo riantu kan si tikah kan mah le tawkte cun harsatnak a phunphun kan tong ko. Ahleice in;\n1) India hi UN ih 1951 Convention Relating to the Status of Refugee ah le 1967 Protocol ah a tel ve duh lo lawng siloin India daanhrampi in humhimnak ngaingai in pek fawn lo tikah kan mipi pawl harsatnak an tuar tikah duhvek in hmalak a har zet.\n2) CRC hi Laimi lak in siseh, foreign donors lak in siseh, sumpai kan ngah mi a tamlo tukih, mi harsa, bom tul zetmi Chin refugees duhvek in kan bawm thei lo.\n3) Pawlkom a sinak vekin, Chin hnam CRC sungtel pawl zaten lungrual tiang kan hngakawk a tul ih, a cancan le thutluknak tuah a rei duh theu. Asinan himi cu harsa ti ding ah tla rel tham cu a si tuk lo.\nCT: CRC na tuan hlanah The Other Media ah na tuan lawkih mipi hrang ah tamzet hna na tuan ti kan thei cuipawl thuhla cu in sim tha sal hnik hen…?\n2009 September thla ah khan The Refugee Desk, the Other Media ah Community Social Worker hna ka rak tuan thok ih 2010 December thla tiang ka rak tuan.\nChin refugee pawl ih harsatnak thu UNHhhhhHCR zung in a cingfel theinak ding hrangah kan zung lam ihsin kan rak tawlrel bawm ih mi tampiin hlawknak an ngah tih ka hmuh tikah ka lung a awi zet. Pathian zangfahnak ruangah a si ko.\nCT: Delhi UNHCR, Don Bosco, YMCA etc. pawl ih hnatuan daan le laimi pawl thawn an pehtlaihawk daan tla in ruah hram?\nDelhi UNHCR le a Implementing Partners asimi Don Bosco, YMCA le Women Protection Clinic (Women Centre) pawl hin an mah le ti thei tawk ih Chin refugee pawl in riannak parah a hmaisa in lungawi thu sim ka duh hai.\nCun, saduh ka thah zet mi cu UN le IPs pawl hin Refugee pawl in riannak ah a cangthei tawkin mipi tamsawn ih duhdan si in a huap kau theibik ih hmalak tum hai sehla timi hi a si. Cun, ziangkim ah an Dingfelnak hi mithmuh theih si thei sehla ka duh zet fawn.\nCT: Ziangruangah New Delhi ihsin ram thumnak feh an mal?\nZiangruangah an mal ti cu UNHCR kan suh a tul ding a bang…. J\nRamdang feh kan tam theinak ding hrang ahcun In kotu ding ram pawl in Delhi ih kan dinhmun fianten in theihpi ih kan hrang sangka an on kau deuh a tul a si bik ko.\nCT: Laimi hrang ih na sunmang… ?\nPastor pakhat in Chin miphun thuhla a rak sim theu mi “We live in a forgotten Land, but we are the unforgotten People” timi hi kan theih ringirng dingah ka duh.\nBurma ram sung khallih State farahbik si hman nungla Pathian in tul a ti ih a duh tik ahcun Miphun ropibik pakhat ih rel kan hlawh ve thei ko. Cumi dinhmun kan thlen theinak ding ahcun Human Resource kan neih that a thupibik.\nIndia le Thailand tvk ih ram innhnen pawl Chin State feh tlangih Asia Super Highway an tuah ding thu ah kan nih Chin pawl hi zin cek le lei laitu hrang hrawng lawngih kan hlawkpi pang ding hi ka phang zet.\nCun Chin State hi ram nuam le a mawizetmi a sivekin “Eco Tourism” hi kan tuah lar thei le cu can saupi hrangah kan thathnempi ding ka zum. (Pualva tla hmuh ding a um lai men thei.)\nNa personal tumtahmi tla in sim lawlaw cih thei awla kan duh?\nPolitician si ding a si. Ziangruangah tile Leitlun hrang thahnem santlai ih Nun man nei si ding hi ka duhbik mi a si.\nPathian hi kan hrangih a thabikih lamhruaitu a si vekin Pathian pakhat lawng hi ka ruahsannak a si.\nCT: June 20, 2011 ni ih nan lamzawh daan le leitlun thuthanglatu pawl theihban tiang nan cangvaih daan kimcang deuh in in ruah aw?\nKei khal lo sim ka hiar zet. June 20, 2011 (Monday) kha World Refugee Day a si. Himi ni ah Delhi ih Chin refugee pawl kan nunnak a him lo zia le kan harsat zia pawl Leitlun pumpi ih simthannak hrangah tiah Chin refugee (3000) hrawng pok suak in Jantar Mantar ah kan himlonak kan va pho langaw.\nHimi kan Lamzawh thuhla thawn pehparawin hlawknak a phunphun kan nei.\nCopcilh ih kan hmuh mi cu India ih Chin miphun lole Burma ram thuhla a thei fiangtu deuh pawl in “Hitluk ih nan lungrual ih nan pungkhawmawk thei hi cu mangbangza ngaingai a si” an ti. Ti duhnakah Chin miphun hi kan Lung a rual zetih thil ti thei kan si ti kha India le Leitlun theihah kan pho langaw thei.\nCun UNHCR Chief of Mission hnenah kan Lamzawh thu ka hei sim tikah “A lungawi thu le CRC thawi Chin mipi hrang nasazetih hmalak vivo a duh thu in sim cih”.\nRam dangdangih um mi NGO, INGO hotu then khat pawl le Chin miphun hotu thenkhat pawl in thawmvang an rak thei tikah “Nan hmalak dan a ropi tuk” tin in ron lungawipi hai zet.\nAtu a rei hlanah Delhi ih um Ram thangso pawl ih Embassy pawl le Ram Hotu pawl hnenah “Lam kan zawhnak san” pawl simfiangih kan hrangih theitawkih hma in laksak dingin nor bet vivo kan tum.\nHimi hin Delhi ih Chin refugee pawl hrangah Ruahsannak thar a thlenter ka zum zet.\nCT: UNHCR in teh an lo ngaih sak tha pam maw?\nHih thusuhnak thawn pehparawin a tlangpi thu cun;\n1) UNCHR ahhin staff an mal ruangah maw ka thei lo, harsatnak kan ton caanah duhvek hin in bawm lohli thei lo theu.\n2) Decicion-making process ah kan tel tam lo tuk\n3) Africa ram leh ram dang ih UNCHR staff pawl cu an mah le refugee communities pawl thawn relationship tha ten an nei, cuvek cu Delhi ah kan hmu hrih lo. Hmalak ding tampi kan nei lai.\n4) Laimi hi nan lungrual lotuk timi thupuhnak hi a diknak tla a um. Hivekih phuahlam an neihlo nak dingah kan lungrual thok tla a tul. Cuhnuah an mah UNCHR pawl hnen ah confidence nei zet in thu kan sim ve thei ding\n5) UNCHR le India cozah pehtlaihawknak lam hi ziangvek ciah a si ti theih a har. Ziangruangah tile Laimi lak ihsin UNCHR zungih dinhmun sang kai ban kan um lo tikah, a tlun lam ih thil um dan ziang hman kan thei lo can a tam.\n6) UNHCR staff tam zet hi human rights leh refugee rights training kai theh hai sehla cu kan mah refugee communities hrangah a tangkai zet ding ka zum.\nCT: Chin refugee pawl hi Refugee ngaingai siloin Harsatnak/Farahnak ruangih Delhi ra thleng an si timi mi then khatih an rel mi hi ziangtin na hmuh daan in sim thei pei maw?\nHimi hi a dik lo mi puhnak a si. UNHCR ih thufim pakhat ah “Refugee si ding hi zohman ih duh hril mi a silo” an ti vekin “Refugee sinak kan dil duhmi hi Refugee kan si cia zo ruangah a si” sawn. Kawlram Ralkap cozah ih “One race, one language, one religion” timi ih ruangah a hleice in Chin miphun pawl hi hrem le vuak velh a phunphun kan tuar. Culawng siloin kum 50 lenglo Ralkap uknak hnuaiih palbeh le hrem kan rak si tikah kan Nuhrin Covo in siatsuah sak hman theiaw loin kan rak tuar cuahco. Kan ram ah Zalennak dik kan ngah hlan sung ahcun himi buainak hi a reh dah cuanglo ding.\nCuruangah kan khua le ram ah tlungsal ding si ta bang sehla zohman hin kan him ding a si tiih za ah za aamahkhan thei tu ding kan nei lo ih ruangah ram pakhat khat ih Humhimnak kan dil ding cu kan hrangah loh theih loh thil thu a si.\nCT: Delhi hi Resettlement nan feh hlanih colh sungnak (transit point) ah lawng nan ruat tivek ih an rel mi teh?\nHimi khal hi thu lolak puhawknak men a si. Delhi ih Chin refugee hrang third country resettlement in kawh ciamco lo cingin Chin Refugee a ni telin kan pung vivo zoh tikah Kawlram ah Ralkap acozah a si sung ahcun Refugee sinak dil hi a reh menmen lo ding.\nCT: Tulai fang teah Leitlun ah Chin Refugee ziangzat hrawng kan um ke?\nCazin hi fiangfai ten theih a silo nan New Delhi ah 10,000 leng hrawng, North East India (Mizoram, Manipur tvk ) lamah 80,000-100,000 hrawng le Malaysia ah hin 50,000 hrawng kan si men ding.\nCT: Ziangruangah Chin refugee kan pung ciamco a si pei?\nA tlangpi thu in;\n1) Kawl ralkap acozah in Chin state ih Ralkap a sopso ciamco ruangah mipi pawl zonzai tuk celh nawn lo ih tlan. (Militarization ruangah kan ti pei cu.)\n2) Ralkap ih tuan hrimter tumnak ruangih ra tlan. (Force Recruitment)\n3) 2008 Mautam ruangih harsatnak a phunphun tong rero zotu pawl kha bom thei dan ding tawlrelsak ih hnekin a phunphun ih phurit phurh bet celh nawn lo ih tlan.\n4) North East India (Mizoram, Manipur tvk) ih um Chin refugee pawl himlonak a phunphun ruangah um ngam nawn loin Delhi ih ra tlan.\nCT: Kan ramah Acozah thar a ding thlang si khawh himi hin Chin refugee pawl hrang ziangtlukin hmuar a neih na zum?\nA si ko. Kan ramah athu cun Mipi ih thlantlinmi acozah tiaw mi a ding ngai. Asinan, himi acozah thar hi Leitlun pumpi ih an co hlangmi acozah a silo. Cun President thar U Thein Sein in President thar thusimnak ah National Reconciliation lam a thupit thu a sim. Cutiih a sim theh thla 6 hnu lam cun Mipi acozah thar tiawmi cun Tlangparmi le tainyintha dang pawl asi mi Kachin, Karen, Shan tivek pawl thah cimit tum ko ih a kah ciamco kan hmu thei. Atu vekih Ramsung ralpi (Civil War) a hliau alh ter vivo lawng siloin Tlangparmi nunau tampi duhlo cingin an pawngsual vivo bet fawn. Himi ralpi ruangah kan unau Kachin miphun 20000 lenglo raltlan in China ramri ah an relh rero zo. Hitivekih ram le mipi zawn ruat ngaingai lotu Ralkap milai Acozah a ding sung ahcun Chin refugee khal mal lam ih hnekin kan pungkarh vivo ding zum a um.\nCT: Delhi ih Chin refugee pawl ih nan harsatnak le dinhmun tawiten in simfiang thei pei maw?\nAw.. simfiang thei tuk e.. Tulaifang te cu Delhi ih Chin refugee pawl lakih larzetmi tongfim pakhat a um.. cucu “Thih tih ah Delhi ka ra tlan. Asinan Delhi ahcun thih ka cak zet” timi hi a si.\nCT: India acozah in Chin Refugee pawl a lo zohkhen dan thuthawn pehparawin sim duh mi na nei maw?\nA si ko. A hmaisabik ah Chin refugee pawl in cohlan ruangah India acozah parah le a ram mipi pawl parah lungawinak simcawk lo kan nei. Asinan, India acozah ih Refugee pawl hrang hmalaknak lam ah cun riahsiat za in mal kan ti zet. A hleice in Refugee pawl hrangah Foreigner Regional Registration Office ih Residential Permit (India ih um siannak) ca cu Tourist pawl vekih tangka tampi cemih in tuahter hrim hi cu a poi ka ti zet. Rawl ei ding hman khopkham ih neilo refugee pawl himi PR tuahnak hrangah paisa an duhduh zat in dil tik ahcun a tuah thei lo kan tam sawn ih thin bangnak ngaingai a si.\nCT: Cun, New Delhi laimi pawlih tulbikmi thil hi ziang a si pei?\nHumhimnak kan tul bik. Community pakhat in 2011 kum tir thla 3 hrawngih police case an file mi case 15 hrawng cu India palik pawl in zianghman in tawlrel sak lo lawng hman si loin case then khat tla cu an hupphen hrim a bang ti ding khop in in ngaihsak lo.\nHimi ruangah Delhi ih vai pawl in Chin refugee pawl cu duhduh ih tuahmawh a ngah timi lungput an neih phah thluh a si in kan thei ih ni tin ten tihphang le mangbang in kan khawsa.\nCT: Kan rak theih dan ah Zaan Bazaarih vai pawl ih an hlon mi hanghnah hangrah tawt pawl tla nan sarih nan ei theu ti mi teh?\nSi tuk maw le… Chin refugee tam sawn hi nuntukhawsaknak lam ah hmuhsuam nautat a phunphun tuarih hlawhawih pumcawm aw kan si tikah duhvekin ei le inn ding lei thei loin Zaan Bazaar ah Vai pawl in hnawm lakih an hlon mi hanghnah hangrah tawt pawl sar in kan nung thei ceu a si.\nTunai te sinsin cun an mah kiangkap um vai pawl in an hlonmi thinghnah parah zun leh ek an thawh, cumi rori kan Chin mipi pawl in an va sar theu ih, thin a na ngai ngai.\nCun nu pawl hrangah le zanlai bazaar tiak hnu ih hanghnah hangrah tot pawl sar asi tikah a phunphun in hmuhsuam leh tonsual ton a awl zet fawn.\nCT: New Delhi laimi pawl biaknak lam ih an dinhmun in ruah bet aw?\nDelhi ah tui kum 2011 tiang Chin Kawhhran le Fellowship (30) lenglo kan um zo.\nCT: Kawhhran lamah tla na tuan phah ti kan thei ih in sim thei pei maw?\nA si ngai. 2010 kum ihsin Delhi Burmese Christian Fellowship (DBCF) ah Deacon ka tuan thok ih April 2010 ihsin tui ni tiang Secretary hna ka tuan. Atu hi member – 800 hrawng kan si.\nCT: Na nauhak nawnlo ih pangpar mawi khiah ding tivek na zuat zo maw?\n2009 ih kum 30 ka kim hnu ka kum ka siar nawn loih… Ka hawl lai..\nCT: Na hrangah nun timi ih sullam ziang a si?\nSim a va har ve… Mi dang hrangih thiltha tuahtu pawl hi nun man nei pawl an si ka ti.\nKa nauhak lai ah ka rak sim theu mi cu “Minung kan si vekin ni ni khatkhat ahcun kan thi ding nan kan hmin a thih lo ding hi a thupi”. Thenkhat cu nung cingih hmin thi zo pawl an um laiah thenkhat cu thih hnu tiangih hmin thi lo pawl an um lala. Ka sim duh mi cu hmin ngahnak men ah thil kan tuah ding asilo nan thil kan tuahmi ah hmin ngah bantu si ding ih zuam ding hi a si. Curuangah ka hrangah Nun timi hi mi hrangah a si.\nCT: Mi va bawm ih a hlawknak le mi hrangih nun ih a hlawknak in sim ta?\nThin a nuam. Nun man a hla.\nCT: Kan hngilh leuleu I ngaithiam aw…Mai Sokhlei Par khi na u ti kan thei. Asinan, hminsau deuh kan pek thu na nulepa hnenah in sim sak awla, Nunthuleng lalnu tiah hmin kan pe…A nunthuleng teh na rak siarsak ve maw?\nCT Team pawl cingcing nan ti kim thei tuk aw….A si ngai. Mai Sokhlei Par hi ka u upabik a si. CT in Nunthuleng Lalnu tiah hmin nan pek mi cu ka lungawipi ve zet. Ziangah tile ka u Mai Sokhlei Par hi Calai hrangih Nung a si tin ka hmu ve.\nMinung lakih ka uarbik pawl cu Thil tha lamih Thil Pakhat khat Nun pi ih Thih pi ngam tu pawl an si.\nA nunthuleng ka rak siar ve theu ih a thangso zetih ka hmuh mi cu TongKoseh lam ah a si. Tahan ih seilian a si ve tikah Falam tong khun le tong koseh pawl hi kan thei tuk lo nan ka zum ban hnakin a run ngan suak tam zetih ka mangbang deuh ko.\nCun, a nunthuleng “Ka Lo Duh” hi Phunsang Tlawng ka theh pek teih kan inn ih a ngan mi a si ih kei tla ziangmaw cin cu ka rak theihpi ve tikah Nun thuleng ngan hi a rak ol lo zet.\nCT: Mai Sokhlei Par thawn cabuai khat ih nan rawl kiltlang nak a rei thlang maw?\n2007 kum ihsin a si ko.\nCT: A hrimhrim in Laimi pawl innpi CT teh hi a thupten na rak bih theu maw?\nCT hi nan ti tha zet. CT hi Chinmi ih Website kan neih hmaisabik lam a si ka zum. A hleice a tawlreltu pawl ka lo upat zet fawn. Tulaifang te ahcun Calai lamah nasazetin tan nan la ih Chin calai a thangso phah zet in ka hmu.\nCT: Leitlun Chinmi pawl hrang cah duhmi na nei maw..?\nPathian thu ah um uh si.\nChin tong in tong uh si.\nChin Ram dinsaltu ding kan si ti thei aw uh si.\nFimthiamnak lamah a sang theibik ih kai tum uh si.\nKa pa ih thucah lo hlawm ve ka duh. “Khuitawk na feh ih na um tik khallah Mi hrang thathnem santlai na si thei lo hmanah mi hnoksak cu va si hrimhrim hlah aw” timi hi a si.\nCT: Lo pehtlaihnak..?\nMb- +91 88 00 14 90 55


India cozah in Ukraine raltlan bawmtuding Japan vanzam a ram ah a ṭum siang lo - Falam Online Media\nIndia cozah in Ukraine raltlan bawmtuding Japan vanzam a ram ah a ṭum siang lo\nApril 21, 2022 April 21, 2022 admin\t0 Comments\nUkraine raltlan pawl bawmnak petuding Japan thilphur vanzam cu India cozah in a ram ah a ṭum sianglo ruangah raltlan bomtummi an ṭhluh phah thluh.\nAn tumtah dan cu UN High Commissioner for Refugees dilngennak vekin Japan Air Self-Defense Force C-2 vanzam thawn UN agency retṭhatmi raltlan bawmnakding bungrua pawl cu India le Arab ah lak phahin Poland le Romania ih Ukraine raltlan pawl bomnak va pe ding an si nan India cozah in a ram ah a ṭum sianglo ruangah an ṭhulh salmi a si.\nJapan cozah official thusuah dan ah India hin an ram ih retṭhatmi raltlan bawmnak bungrua lak dingin a lungkim zo nan rinlopin an thu an ṭhin saal ti a si ih, ziangruangah an thu an ṭhin timi cu felfai in thu an suah lo.\nUKRAINE LATEST | Japan says India refused to accept SDF plane for Ukraine aidhttps://t.co/mlBkvic57q#Ukraine #UkraineRussiaWar #Russia #RussiaUkraineWar\n— Nikkei Asia (@NikkeiAsia) April 21, 2022\nRussia cozah thawn naivaiawzettu India cozah cu atufang leitlunpi buaipi zetmi Russia-Ukraine buainak thu ah zianghman ṭong duh lo remrem in a um hlei ah Russia cangvaihdan dem duh loin buainak theilo vekih umawtertu rampi pakhat a si.\nAsinan, Ukraine raltlan bawmtuding vanzam an ṭum sianglo thu ah Japan hruaitu ṭhenkhat cun kan cozah in hmalaknak a nei tawklo ruangah a si ti`n an ram cozah riangri an dem.\nJapan says India refused permission for air force plane to pick up Ukraine aid https://t.co/pfP3xXZ7Zg\n— SCMP Asia (@SCMPAsia) April 21, 2022\n← Mindat-Matupi ziinpi doawknak ah Ralhraang SAC ralkap 8 an thi\nKhuasung doawknak a um thlang ding ruangah Bomb hrial khur lai cia dingin thu an than →\nChina – Tilik deemdeuh dingin Chuhe tipi DAM boom thawn an ṭhiatbal\nVanzam Mawng Pilot ṭuan a hlawk nawn lo ti`h Hnaṭuan Bansantu An Tam Vivo


Tiva ah Truck a liam ih a totu zate deuhthaw an thi - IHBURLEN\nOctober 21, 2021 admin RAMLENG THUTHANG, THUTHANG 0\nAfrica khawmual ih ram pakhat a simi Congo ah khualtlawng minung 50 phur bus pakhat cu tiva ah a tla ih an zate deuhthaw in an thi theh.\nOctober 18 ah hi thuthang hi media lamah tarlang a si ih ramdang media pawl khalin October 20 lamah an tarlang ve. AFP ih tarlang dan vek asile Kaluma-Ngongo lamzinpi parah feh rero lai khualtlawng minung 50 phur bus pakhat cu rinloparal ah lamzin sirih tiva a tla.\nHitawk hmun hi thuthang lam pehtlaih harsatnak hmun a si ngelcel ih hi cangsualnak khal zohman in an thei lohli lo. An theih hnu runhimtu pawl an va thlen cu a rak tlai tuk zo, ti a si. Bus totu an zate deuhthaw an rak thi man, tiah an sim.\n“Bus hi Kaluma-Ngongo lamzin sir tivapi ah a liam ih khualtlawng mi 50 lenglo a phur,” tiah an kiangkap thuneitu Harce Kayumba in a sim. Vanthat ah mi pahnih cu an luat, tiah a sim hrih.\n“An zaten mi 50 lenglo an si nan, mi 2 cu an luat thei ih sizung lamah zohkhen rero lai an si,” tiah a sim.\nCongo ram ahhin tu le tu motor cangsualnak a thleng thei zet. An motor hi truck phun a si ih thilri khal duham zetin an phur ih minung khal khat thenthen in an phurh theu ruangah cangsualnak thleng theu in mipakhat cun a rel.\nHmai tuam mi pakhat cun MDY PDF hmin in SAC ralhrang pawl a ngiar


Pakhat le Pakhat - Chinland Today Media\nPakhat le Pakhat\nAugust 11, 2012 1:56 am·0 comments\nBible Siar Ding: Kolose 3:1-16\nKa u le ka nau tla, nannih cu miluat si dingah kawh mi nan si. Sikhalsehla cuih luatnak cu nan taksa diriamternak ah canter hlah uh. Cuhnakin duhdawtnak thawn pakhat le pakhat rian aw in bawm awton uh! – Galati 5:13\nKhristian sinak (Christianity) cu mah pakhat lawng hlawknak hrangah a si lo. Pathian cun pawlkom pakhat sungah lungrual te’n um tlang ding le pakhat le pakhat duhdawt awton ding le rian awton ding in duhsak. Thukam Thar sungih tarlangmi: “pakhat le pakhat (one another)” timi pawl in ziangti’n kan nung ding ti in simfiang.\nKannih cu pakhat le pakhat duhdawt awton ding, thlacam sak awton ding, hneem awton ding le seherh awknak thawn zohkhen awton ding kan si. Pakhat le pakhat rian awton ding hrimhrim ih thupekmi kan si fawn. Pakhat le pakhat zirh awton ding, tthatnak tuah awton ding, pumpe aw ding, tungding aw ding, thazaang pe aw ding, zawi aw ding, le ngaidam awton ding….ti’n a cem thei lo.\nHimi pawl hi a bur in si loin mahte lawng paksai in tuah theihmi thil an si lo. Kannih hi midang pawl thluasuah petu dingih thluasuah pekmi kan si, kanmah lawngin thluasuah kan donmi pawl hui ttheh le nomceen ding kan si lo. Zumtu pakhat cio in kawhhran kan ttul ih kawhhran khal in kanmah in ttul ve. Kanmai’ zawn lawng ruat in kan buai le kan cangvai asile midang riantu kan si thei dah lo ding.\nKawhhran le midang hrangih kan pumpek awknak cu Pathian kan naih theinak lamzin a si. Bawipa kan naih deuhdeuh asile – thlacamnak thawn caan kan hmang tam, ih Bible siarnak le Thlarau Thianghlim hnenah nun kan hlan deuhdeuh asile Pathian minung pawl lakah A tumtahnak famkimtertu dingah a raalthuam famkim thawn in thuam ding.\nZumtu pawl kan bawm awkton thei lo asile “pakhat le pakhat” timi hi a um thei lo ding.\nBawipa, Nangmah lo riantu ka si theinak dingah\nkhuitawk zawn ah ka tthangso ding ti i khihhmuh hram aw.\nTuni ah Pathian in zo hnenah bawmtu si ding in duhsak?\nA hrangih hman theih ka sinak cu ziangti’n ka langter pei?\nThlengh Awknak Tuahtu\nA Kumkhua in A Kilhim


Ralhrang In Nweinn Khua Ih Fala Pawl An Sualpi – Meifar\nRalhrang In Nweinn Khua Ih Fala Pawl An Sualpi\nJanuary 21, 2022 admin Myanmar 0\nSagaing ramṭhen, Pale peng, Nweinn khua ih um fala / nunau ṭhenkhat cu ralhrang pawlin an sualpi ṭheu tin kiangkap ih um khua mipi pawlin media hnenah an sim thei. Nweinn khua cu hlanlai ralbawipi Bohmu Gyoke Kyaw San ih suahsemnak khua a si ih a sungkhat pawl khal an um lai.\nRalhrang pawlin tualsung mipi kilhimtu an hawlnak ah himi khua sungah umhmun an khuar, helicopter in ralhrang pawl cu an thiar thluh lawk nan January 19, 2022 sun ah hilocpter in an va thlahsal ih an khuasung ih um Pyu Saw Htee minung 20 hrawng cu doawkdan an zirh rero lai.\nTualsung mi pakhat in, “Nweinn khuasung ah ralhrang pawl umhmun an khuar ih nunau pawl an pawngsual. Fala pawl cu an ningzak ruangah an relsuak ngam lo, Nweinn khua cu ralbawi hlun Bohmu Gyoke Kyaw San ih khua a si ih a sungkhat pawl khal an um lai.\nAn khua ah ralhrang pawl an va lut ih tlansuak lo, ihkhun hnuai ih relh fala pawl cu an kai. Zingzoinak an tuah ih an hnipuan pawl an phelhter thluh hnuah duhtawk in an sualpi thu kiangkiang ih um khua mipi pawlin an rel.\nAn khua kiang Ohnhnauk khalah hi thil a thleng ve nan fala pawlin an relsuak ngam lo, tuar thei nawn lo fala ṭhenkhat in tuhnui lawngah an relsuak. An khua kiangkap ih um ralhrang lamtang pawl khal an thinheng tuk ih mipi lam an tang phah, a hring ihsin a sen ah an lut” a ti.\nNweinn khua kiangkap hrawng ah tualsung mipi kilhimtu le ralhrang pawl hi an doaw ṭheu ih ralhrang pawlin doawknak helicopter an hmang. Mipi inn le lo an siatsuah ih inn an urkang, sualnak nei lo khuasung mipi pawl an that. An kaihmi ṭhenkhat cu ralkham awknak ah an hmang ih an hruai vivo.\nCNF/CNA le CDF Tawlrelnak In Tlawnginn Ah Chin Thantar An Zar


Hmancihmi Theihthiamnak - Chinland Today Media\nDecember 1, 2012 11:57 pm·0 comments\nBible Siar Ding: Thufim 3:7-20\nBawipa in leilungpi cu a fimnak in a sersiam ih,\nA theihthiam theinak thawn van cu a hngetter.\n– Thufim 3:19\nTheih harzetmi thupolhnak pawl ruah ngurngo khi nuam ka tizet. Thupolh leknak a phunphun: Jigsaws, crosswords, – tivek pawl ih suahpimi thuharsa pawl ih thulehnak cu thutheinak tam neih men lawngin a ngah thei lo. Theihmi thu pawl kha atak in a ttulnak zawnte ih hman thiam a ttul.\nPathian in lei le van tlolakpi cu zianghman um lomi ihsin a sersiam tikah a famkimmi a fimnak le a theihthiamnak zate hmangin a seemsuah a si. A fimnak (wisdom) – theihthiammi (knowledge) hmannak – cu astromomy, biology, geology, le science tivek fimzirnak a phunphun in a langter. Lei le van le a sung um ziangtinkim sersiammi kan zirzoi tikah leitlun ih thupolh (puzzle) harbik hnakin a let tampi in a thuk in a saang sawn a si.\nThlapi (moon) ih hiipnak (gravitational pull) le tipithuanthum tidai kainak (tide) an pehtlaih awk daan hman khi vun ruat hnik! Phengphelep pakhat ih nunnak le rawl hawl daan tla khi vun ruat hnik hmanh! Cun leilungpi cu a axis parah cawl loin a her rero daan le minung nunnak ih sun le zaan umtu daan thawn an pehzom awk daan tla khi ruat hnik. Ziangtinkim ih thulehnak cu a harzetmi puzzle hnakin khuaruahharza hlir an si thluh.\nKan umnak leilungpi ih um zia hrimhrim hin kan Pathian ih mangbangza a fimthiamnak a saan zia le a famkim zia cu a langter a si.\nBawipa, Na tuahmi zate ih Na fimthiamnak na langtermi parah ka lungawi. Ka tuahmi ziangtinkim ah Na fim zia lo upat thiam ih ka nun theinak dingah in bawm hram aw.\nTuih zarhkar sungih ka nunnak ah Pathian in a fimthiamnak a maksak zia ka nunnak ah ziangmi si i hmuhter?


Thil Thupi Hrangah Kekar Fate - Chinland Today Media\nJuly 20, 2009 9:28 am·0 comments\n“Nan thinlung le nan ruahnak a zate in sersiam tharmi si ttheh uhla.”\n– Efesa 4:23\n– Saam 26-28\n– Tirhthlah 22\n969 kum July thla ah Georgia peng Fort Benning hmun ah US raalbawi tindaan ka kai. Nasazet le thupizet in in zirh ciamco ih cawlhnak caan malte lawng kan nei ttheu. July 20 ni zaanlam cu kan zate’n khaan kaupi sungah TV hmai ah in toter ih, “Himi hi thuanthu a si,” tiah in sim.\nMangbangzet in Apollo 11 thawn thlapi par tlawngtu Neil Armstrong cu kan zoh. Thlapi parah ke ih pal hmaisabiktu leitlun mi a pakhatnak a simi pai’ ttongmi cu: “Himi hi mi pakhat hrangah kekar fate pakhat a si ko na’n; ram mipi hrang ahcun a tumzetmi kekar saupi a si,” a ti. Zaan dang vekin curfew khal um loin siimpi tiang kan ttong rero. Kan zohmi thu lawng si loin kan nunnak, Pathian le kumkhua thu tivek pawl kan rel. Kan tuah keel kan cawl ih thil um ngaingaimi ah thungai thlak in kan ngaihtuah.\nKan zate in nitin kan khawsak daan hi kan thlir tthat a ttul. Punghman tein Pathian thawn pehtlaih awknak ih a suahpimi cu: Kan hnattuan ttulzetmi cawl taa lawk, hmanhman te’n tuahmi thil cawl, Bible siar le thlacamnak in Pathian lawnglawng ruah a si. Paul in kan ruahnak, kan tuahnak thlengh awk ding in fial: “Nan thinglung ruahnak a zate in siam tharmi si ttheh ding a si, “(Efe. 4:23) a ti.\nKhrih kan zumnak sungih kan nitin nunnak ah kekar fate cu hlapi kaat theitu a si.\nKekar fate cu hlatpi a kaat thei,\nNitin zumnak ah kan tthang ding;\nHih kekar hi Pathian thawn nan um tlang caan a si ahcun,\nA thu siar ve thlacam in.\nZumnak ih kekar fate pakhat cu tthanlennak kekar tumpi a si.\nTuihsun A Si Thei\nNA NUNNAK ALAK IN CEMTER HLAH


Laithai Thiambik (Midfielder) ESPN In 2012 Hrang Hrilmi Pawl - Chinland Today Media\nJanuary 3, 2013 1:03 pm·0 comments\nLeitlun kilkip ih footbaal lek hmuahmuah lak ihsin, an ramhrang le an club hrang ih thahnem le an sawrmi lak ihsin, 2012 kumsung ih a thiambik 5 a timi ESPN ih a hrilmi pawl tla cu :\n1. Andrea Pirlo ( Juventus / Italy )\nKum 33 mi, Italy laithai pa hin, AC Milan ihsin Juventus ih a thawn ah khan, zohman ih an rin banlo tiang in a lek tha ti cu theih asi. Kum reizet Juventus in an ngahlo mi Italy Serie A champion an ngahnak ding hrangah, a lai ihsin bawhlung control thiamzet tu asi. Cun, Italy Euro 2012 ih final an kainak lamtluan khal ah, Italy team mawngtu bik asi. Bawhlung passing a thiamnak le freekick a thiamnak pawl cu, a ram Italy le a lehnak Juventus club pawl cun an sawr ngaingai asi.\n2. Miguel Michu Cuestas ( Rayo Vallecano / Swansea , Spain )\n2012 sung ih Premier League ih mithar na leimi hmuahhmuah lak ah man neibik pakhat asi ve. A lehnak taktak hi laithai in asi ih, 2011-12 kum ah, Spain Laliga khal ah, laithai ihsin goal thun tambik tu khal asi ve. Cuti ih a leh thatnak cun, Spain coach Vicebte del Bosque ih mit la in, ramhrang ah a sit thei ve thlang ding ti in Spain coach cun asim asi.\n3. Marco Reus ( Borussia Monchengladbach / Borussia Dortmund , Germany )\nA lehnak club hmaisa Borussia Monchengladbach ah a cangtha zet ih, cumi cu Dortmund club cun mitha asinak theifiang in an club ih lek ding in an lei. Man Utd ih thlang, Japan laithai thiam Shinji Kagawa a um nawnlo hnu ah, Reus hin a umnak cu runluah in, nauhakte asi nan thiamtak le mawi tak ih a lehnak cun Germany ram khal ah dinhmun tha a ngah thei thlang asi.\n4. Juan Mata ( Chelsea / Spain )\nA hnak ih upa le senior zetzet lak ah, Mata cun a thiamsuah in a lek ih, nikum ah Chelsea Player’s of The Year tiang a run ngah thei.Spain in Euro an ngah tum ah kha, Mata cun mi poimawh asinak langter in, Italy 4-0 ih an nehnak ah goal 1 a thunlut ve asi. Chelsea in Champions League an ngah tum khal ah khan, hmun poimawh zet ah lek ih teltu khal asi.\n5. Arturo Vidal ( Juventus / Chile )\nItaly media pawl in, Juventus laithai tihnungum ti in “M.V.P” timi hmin an sak ( Marchisio+Vidal+Pirlo ). An pathum in theihthiamawknak neizet in an lek ih, Italy Serie A ih laithiam thiambik sinak langtertu khal an si fawn.\n2012 Sung Hmaitlan Thiambik 5 ESPN Ih A Hrilsuahmi Pawl\nHmaitlan thiambik 5 pawl ESPN ih a hrilsuahmi pawl tla cu :\n1. Robin van Persie ( Manchester United / Holland )\nArsenal ih a lehlai ah, beidawnthlakzet in 25 nak ah an um. Cumi hnu ah VPS cun a thiamnak suah in goal 25 a thunlut ih, Arsenal khal in kumcem ah pathumnak ah um in Champions League khal an lut thei. Man U ih an leihnu khal ah, an lei duhnak cu fiangter in, Man U hrangah a thupi mi goal a sitlut rero.\nGerd Mueller ih rak tuahmi, kum 40 sung zohman ih an rak lant heilo mi lantu Messi hi a thiambik lak ih teltu ding asi ve. Cun, kum 4 a pehpeh ih Ballon d’Or ngahtu ding khal ih zummi asi. Kum 25 lawng asi lai ah, record dangdang tla lan ih, mi tampi lak le buaihnawk karlak khal ih goal thunthei Messi cu Barcelona hrangah ah cun an theihhngilh theilo ding mi an suanvawr asi.\n3. Radamel Falcao ( Atletico Madrid / Colombia )\nNikum lam ah, A. Madrid in Europa League an ngahnak ih nagoal thuntubik asi. Torres le Aguero in A. Madrid an suahsan hnu ah, a liangpar ih thumaw goal thun ding cu nehtak ih thuntu Falcao asi.\n4. Cristiano Ronaldo ( Real Madrid / Portugal )\nBarcelona hnen ihsin La Liga trophyan laksak nak ah, thupi zet ih goal tamzet thuntu asi. World Plyayer of the Year rak ngah dahtu khal asi ih, kumtin a cangtha nan, Messi ih dung ah um ringring tu asi. A sir le a lai ihsin khal in alek thiam ih, a cangah cun hmaitlan khal ih a lehcan khal a um. A lehnak hmun ihsin a thabik ih lek thei ringringtu asi.\n5. Zlantan Ibrahimovic ( AC Milan, PSG / Sweden )\nClub 7 nak ih lek dingin nikum lam ah AC insin PSG an a feh. Khawitawk club ih a leh khal ah, goal a thun theinak cu ahlo cuanglo.A thun thei ringring thotho.\nLaithai Thiambik ( Midfielder ) ESPN In 2012 Hrang Hrilmi Pawl\n4. Juan Mata ( Chelsea / Spain ).\nPirlo Vekin Lektu Hlawhtling Si Ka Duh Ve, Pogba\nLeitlun Futball lekthiambik lawmman Ballon d’Or?\nItaly Serie Theih Tha Belcawng


Campbell in Suu Kyi Hmu Sal Ding - Chinland Today Media\nMay 8, 2010 1:00 pm·0 comments\nUnited States Assistant Secretary of State Kurt Campbell cun Kawl ralkap acozah ih Suu Kyi ton an sian lo dingah cun Kawlram ka tlawng lo ding tiih a ti mi parah Kawl ralkap cun Suu Kyi ton ding an sian ruangah Zarhpi ni ah Kawlram khawpi thar Naypyidaw ah feh in Suu Kyi le hruaitu midang pawl a ton ding thu a sim sal.\nSuu Kyi a ton ruangah le Kawlram a ra tlawn ruangah NLD party, Suu Kyi le Ralkap miuk hnenah thleng danglamnak a um ding cu zum a um cuanglo nan Kawlram an hrilawk nak thianghlim le zalen ih an tuah nak ding hrangah cun nawrnak a tuah thei ko ding ti khal cun hminlangter duh lo Kawlram thuhla zingzoi tu le palai pakhat cun a sim.\nUK Ram Hril Awk Nak\nUK rampi cun an ram Parliament seat 650 umnak hrilin tihni sunah Vote an thla ih, hi an ram hrilawk nakih Vote an thlak mi Result siar zomi ah UK Parliament ah Party pakhat lawngih Cozah tuah theitu an umlo ticu a langfiangzo. hiti vekhi UK ramin kum 1974 hnulam ih an ton lehsal voi khat nak a si.\nUK ram hrilawk nakih Vote siar zomi ah Opposition Party tumbik Conservative Party cun Seat 291 an lazo ih, tui dinhmun ah Seat latam bik an si. Tui Cozah kailai tu Labour Party cun Seat 248 an laban ih a pahnih nakah an dingih, LIberal Democrats Party in Seat 41 hmu in a pathum nak an si. Curuangah Cozah pakhat lawngih Cozah nak tuahban an umlo ticu a langfiangzo.\nConservative Party hruaitu, David Cameron cun an hrilawk nak Vote tla zoh ihsin UK ram mipi in Gordon Brown ih kaihhruai mi Labour Party cu an ning tukzo ti a langfiang tiah a sim.\nHimi laiah UK ram danpi vekin Party pakhat ih Cozah nak tuahthei ding khawpih cak an umlo a sile Cozah kailai tu Party in Cozah nak tuah dingin Party dang a sawm hmaisa ta dingih, Cu ruangah Conservative Party ih tui dinhmun ah Seat latam bik khal hai sehla Prime Minister, ttuanlai tu Gordon Brown ih dinhmun hi a ttha biklai ih ruah a si.\nGordon Brown hin Cozah tuahpi dingih a reihlan ah Liberal Democrats Party hruaitu pawl a sawm zum a si.\n– Surbungtlang Thuthang


India Politics Din Hmun Ram - Chinland Today Media\nMay 22, 2009 1:10 am·0 comments\nUnited Progressive Alliance (UPA) Chiar person, Sonia Gandhi leh Prime Minister, Manmohan Singh cun UPA in Cozah nak a tuah thei thu Mizan sun simlam nazi 5:30 ah President Pratibha Patil cu a umnak Rashrapati Bhavan ah an sim ih UPA MP pawlih hmin leh UPA thlawptu MP pawlih hmin List leh an thlawp nak ca pawl khal an va pe tel cih thluh.\nPresident cun UPA cu Cozah thar tuah thei dingin a rak pawmih Prime Minister Manmohan Singh cu Cozah nak tuah dingin a rak sawmcih ih UPA Cozah thar lakluh ding ni cu thaisun a si ding.\nHimi lai ah Prime Minister Manmohan Singh in UPA cozah ih Minister thar ding pawlih hmin list tuisun ih President hnen ih thlen a tum micu a tul sal hrih lawkih, Asi Nan thaisun ih UPA Cozah lakluh nak ding cu tulh a si cuanglo. Hi mi PM Singh in a thil ti dingmi a tulh sal hrih naksan hi UPA ih tel Party pawlin Minister dinhmun tha cuh awknak nasa zet a um ruangih rem awknak an tuah thei hrihlo ruangah a si.\nPM Singh hin tuisun nazi 10:30 ah Minister thar ding pawlih hmin list hi President hnenih pek a tummi a si nan thil fello a um lai ruangah Sonia Gandhi a tawngsal sawn a si. UPA ih tel Party ah hin Congress siarlo cun MP neitam bik DMK cun Minister 7 co tum in nasa zetin a nawr rero lai ih hi buainak hi awl ai tei relfel mai a harsa men ding tiah zum a si.\nUPA ah hin Congress ih tlun ah MP 19 neive West Bangal ih Trinamool Congress leh MP 18 neive Tamil Nadu ih DMK pawlcu Party tum an si. tui Lok Sabha 15 nak hril awknak ih Seat 262 latu Congress kaih hruai UPA cun thlawptu MP 322 a neizo ih Lok Sabha Cozah tuah thei dingih MP tul zat cu 272 a si ih MP 50 a nei hleibet lai ti nak a si.\nUPA ih tel Party hruaitu pawlcu mizan sun ah tawn khawm awknak an neiih, Sinoa Gandhi in a hruai hai ih hi an khawm awk nak ah hin Prime Minister, Manmohan Singh, External Affair Minister, Pranab Mukherjee, Defence Minister, AK Antony, Congress hruaitu dang Ahmed Patul, Rahul Gandhi, DMK. Hruaitu M, Karunamidhi, NPC hotu, Sharad Pawar, National Conference President, Forooq Abdullah, Trinamool Congress hruaitu Shibu Siren leh India Mylis-e-Itlehadul Muslimeen hruaitu Asaduddin Owaisi pawl an tel.\nUPA hi hril awklai ih zum nak hnak in an cakih Hril awk laiih UPA rakdo zettu Uttar Pradesh in MP 21 nei Bahujan Samj Party leh MP 23 nei Samjwadi Party pawl khalin thutiam kan awknak umlo ih a lenglam ih UPA an thlawp ding thu an puangzo ih an thlawp nak ca khal Sonia Gandhi ih hnen ah an pe felzo.Himi ih tlun ah Bihar ih MP 4 neitu Rashtriya Janata Dal leh MP 3 nei Janata Dal Secretary khal in UPA an thlawp ding thu an puang.\nLok Sabha 15 nak Session hmaisa bik cu June 2 ah khin an nei dingih Session an hin Minister thar pawl khal lakluh an si dingih, President Pratibha Patil in thu a sim ding. Hi Session ah hin a lang tei Speaker ih an ret sung mi in Member thar pawl a lalut dingih. Speaker leh Deputy Speaker hril nak khal a neih pi ta cih ding.\nUPA Cozah thar ah hin External Affair Minister, Pranab Mukhrjee cu Finence Minister ih an ret zum a siih. Pranab Mukherjee hi Sonia Gandhi ih mi rinsan zetmi leh a duhzet mi a si ruangah Prime Minister in Finance Minister dingih a zuat mi Montak Singh cun Finance Minister hi a coban zum a umlo. Himi lai ah Salman Khurseed leh Kamal Nath tei pahnih hi External Affair Minister dingah zo deuh an ret ding timi cuai thlai rero an si.\nP, Chidambaram cu a hna kel Home Minister a tuansal ding ah zum a siih. Ak Anthony khal a hna kel Defence Minister a sisal zum a si. DMK Party hin Cabinet Minister 7 neihve a beisei laiah Cabinet Minister 2 hrawng a nei dingih ruah asiih cu ruangah tuhi an buainak deuhbik a si. ih Trinamool Congress cun Cabinet Minister 3 hrawng an nei ding ah zum a si.


PHUN 12 TLAWNGTA IN WARNING APEKTU AN PRINCIPAL NU KAPTHAT – Ethuthang\nPHUN 12 TLAWNGTA IN WARNING APEKTU AN PRINCIPAL NU KAPTHAT\nJanuary 21, 2018 Iris Hnem crime, india, Lawrkhawm, World\nINDIA:::Haryana, Yamunanagar ih um phun 12 kai rero lai in tlawng cawl taktuk ruangih warning apektu an tlawng Principal kum 46 mi cu a pa`h meithal hmangin a kapthat.\nPolice pawl ih simdaan ah a kaptu tlawngta kum 18 mi hi an tlawng Swami Vivekananda Public School parent-teacher meeting anneilai zerhteni zinglam 10:30 hrawng ah an principal Ritu Chhabra office ah lut in meithal thawn a va kap. A lu le a awm ah voihnih a kapngah ih sizung ah an tlanpi nan a nat tuartheilo in athi.\nPrincipal Ritu Chhabra\nTlawngta pa cu a hmai tuamin a kap ṭheh veten a tlanhlo tumnan tlawng meeting dingih arami nu le pa pawl leh security pawl in an kai man ih police kut ah an up. Police pawl in a hmin cu an phuangduhlo ih a rangtheitawk ih thurelsak an tum.\nA kaptu tlawngta pa hi mi zuva deuh a si ih ca zuamlo le tlawng a cawl ṭheu ruangah tlawngtadang pawl hmaiah hrem a tuar ṭheu ih an principal in hivek ziin ih na um cun atu monday pre-board exam ah exam natuah theilo ding ti`n warning pek ruangah a kapthat naksan a si.\n← NUNNAK NEILO THILRI NUPI/PASAL IH HMANG MI MAKSAK PAWL\nMISUAL PAWL IN KABUL INTERCONTINENTAL HOTEL LUTHNAWH (video) →\nTUHLAN KUM 90 REIZO IH A HLO MI NAUTE JESUH LEM CU HMIN THEILO MI PAKHAT IN BIAKINN AH A KUAT SAL\nMarch 17, 2018 Author Comments Off on TUHLAN KUM 90 REIZO IH A HLO MI NAUTE JESUH LEM CU HMIN THEILO MI PAKHAT IN BIAKINN AH A KUAT SAL\nTaklawng in duhphorhnak nei ruangih Inn ihsin dawituar India Model (+VIDEO)\nApril 9, 2018 Iris Hnem Comments Off on Taklawng in duhphorhnak nei ruangih Inn ihsin dawituar India Model (+VIDEO)\nKum 2500 hrawng ih Upa thingkung pawl danglam zetin an thi cuahco\nJune 13, 2018 Iris Hnem Comments Off on Kum 2500 hrawng ih Upa thingkung pawl danglam zetin an thi cuahco


India Ramah Zumtu Hremnak Tuar - Chinland Today Media\nIndia Ramah Zumtu Hremnak Tuar\nOctober 28, 2008 2:20 am·0 comments\nTuikum August thla tir lam ih Khristian dokalhtu Hindu pawl ih Khristian an hremnak ah mi 38 lenglo cu an nunnak laksak an siih, mi 30,000 lenglo umnak hmun nei lo ih an um.\nBiak inn ziang maw ti zat khal siatsuah a si. Cu tiih nasa zet ih ti duhdahnak cu a cozah ih a ralkap a thlah hnu lawngin daih lam a pan deuh.\nHi tivek ih zumtu ti duhdahnak a so sannak cu rehlam pan hmanseh nitin in zumtu pawl hrangah harsatnak lawnglawng a si. Inn ur kangsak, ralkap ih hrem that cu nitin in hmuh ding a um.\nKhristian khua pawl ih an sim danah nitin ten Hindu sakhua ih letaw dingin in fial ringring an ti. Khristian dokalhtu pawl cun Inida ram hmun tin ah zumtu pawl harsatnak an pe. Kerela state, Bangalore le Mangalore khalah nasa zet in an tuar ve.\nIndia ram ih mipi zatek 80 tluk cu Hindu va si hman hai khal sehla mipi 1.1 billion hin leilung tlun ih sakhuanak hmuahhmuah a kim. Phun hnam fate 2,000 lenglo tluk a um ding tiin zumnak a um. Khristian pawl in a hlei ce in harsatnak an tuar.\nKhristian pawl hrem an tuar le harsatnak anpek mi hi a cem thei lo. Kan dung nai zarh ah India nitlaknak thlanglam Assam ram khal ah zumtu 50 lenglo thlah an tuar ih, Madhya Pradesh khalah mi 3 thah an tuar ve.\nAugust 24 ih Khristian pawl harsatnak an tuar hnulam khal ih a hlei ce ih an tuarnak nak cu Orissa Kandhamal district a si. Hindu hruaitu Swami Laxmanaada Saraswati a thihnak thu ruangah a si.\nPalik pawl cun thu fiangfelfai um lo in Maoist guerrillas pawl cu an puh. Asinan Hindu ralkap pawl cun Khristian pawl parah an thin hengnak cu tilang in, Khristian pawl ih din mi hngakttah pawl inn cu ursak in le Biak in pawl cu an ti siat sak hleiah Zumtu pawl ih dawr le inn pawl khal bal siatsak thluh an si. Mi 32 lenglo an thi ih, mi thawnghra lenglo cun umhmun nei lo in hram lak ah an relh.\nHi ti vekih harsat an tuar nak hmun Kandharmal khua hi Missionary pawl ih Hindu phun hnuaita/nauta (lower caste) pawl hnen ih Pathian hna an tuannak hmunpi pakhat a si. India zumtu zatek 2.5 tlun rak um dah theunak a siih Missionary pawl ih ttuannak ruangah 2001 kumpi siar kum ah zumtu zatek 20 lenglo tiang an karh.\nHindu ralkap pawl in Khristian pawl an donak san an rel ve nakah cun, Missionary ttuan pawl in mipi pawl cu nawhthuh pe in Hindu ihsin Khristian ih let ding an fial, India sakhuanak thluntu pawl in ruksak an ti. Nunphung le sakhuanak ih ramlaksak awnak a si ti khal cun an hruaitu Gaur Shankar Rath, Orissa state VHP ih zungsang ttuan cun a sim.\nInida hnam phunhnih Panas le Kandhas an zuamawknak hmun le an dodal awknak hmun khal a si. Panas pawl cu miphun nauta (Dalit) an siih thamthianglo (untouchable) tiih kawh mi pawl an si. Lehlamah Kandhas pawlkhal tlangpar miphun nauta (tribal) an si ve. Hi phunhnam pahnih pawl hin loram, hna, tlawng tivek tiangin an cuh aw theu. India a cozah in hivek ih miphun hnuaita veve an si ruangah an hrangah a hlei in hmun a pe theu.\nA liamcia kum 20 in tui ni tiangah cun Kandhas miphun tamsawn pawl hi Hindu an si ih Panas pawl cu Khristian ih let aw tu an tam. Khristian ih a let awtu Pana pawl hi ziangkim ah hmun-covo tha zumtu hnenah khalah co thei ding dinhmun an si cuanglo nan an co thotho tiin Kandhas pawl cun a cozah hnenah an hek theu. Khristian pawl in hitivek ih an hek nak cu a dik lo a si tiin an ti ve.\nHindu kulmuk mi sawmnga(50) lenglo cun naam le hriamhrei dangdang keng in zumtu um tam deuhnak khua cu an Hindu pathian Ram hmin sal in Khristian inn le Biak inn pawl an siatsuah.\nNinghang tuartu (victim) tamsan ih ansim danah cun Ralkap bur Bajrang Dal pawl ih an hrem thu an sim. Bajrang Dal pawl hi India ram Hindu sakhuanak ih kulmuk zet, ramkheltu pawl Bharatiya Janata Party (BJP) ih kut hnuai ih um pawl an si. Hna kum ih Orissa hrilawk nak ah ziang tin a cang ding ti cu mipi ih ruah zet mi cu a si.\nHitivek ih hrem an tuar ruangah zumtu pawl cun auaw thanglo ten ramlakah thupthiar in Pathian an thangthat.\nBiak innpawl cu khawmtu neilo, tthing riapri ten, meikangnak hma le siatbaknak hliam hma thawn a um.\nTata Mawtaw tuahnak Kawlram ah\nIndia Nu’n A fapa Sii Leinak Hrangah Zuar\nIndonesian ah Linghnin lala


Ralhrang Pawlin Chin Mino (2) Cu ‘CDF Nan Si’ Tin An Kai – Meifar\nKalay peng, Cikung khua check-gate ah May 30 sun nazi 2:00 hrawngah ralhrang pawlin zohdiknak an nei ih Chin mino (2) an kai.\nAn kaihmi Chin mino (2) cu ralhrang pawlin “CDF training ṭheh an si. Falam peng, Hrianghnang khuami Salai Lal Cung Mawi le Salai Rual Sang Cung an si” June 1 sun ah ralhrang thuthang Fifty Two News ah an tarlang.\nThudang: Ralhrang Hnenah PDF Sakhan Umnak Simtu Cu An Kap That\nMay 29 zan nazi 8:00 hrawngah zo ti theih lo pawlin an kap that. Tualsung mi pakhat in, “A hminpum cu ka thei lo, Ko Kala tin an ko ṭheu. PDF pawl umnak sakhan a zingzoi ih a theihfiang hnuah ralhrang hnenah a report. Ralhrang pawlin PDF sakhan an ciimnak ah a hramkaitu a si, sakhan sungih um thilri bungrua pawl a ru ih ralhrang hnenah a ap. Ohnhlut khua ah an kap that” a ti. Dalan Ko Kala cu zo pawlin an kap that ti theih a si hrih lo.\nThudang: Tualsung Mino Pawl An Sual’aw, Ralhrang In An Kap Ih (1) A Thi\nKiangkap ih um pakhat in, “Law Dhamma vengih mino pawl le Nan Baw Wan vengsung ih um mino pawl cu bualrawn sungah an sualaw ciamco. Train Station ih thlalang an deng kuai, ṭuanvo neitu in ralhrang pawl a sim thei. Ralhrang pawl cu an va thleng hngal ih mino sual’aw rero cu meithal in an kap. Mino pakhat ih lu ah an kap ngah, pakhat cu a kut ah an kai ngah. Mino 4 an kai” a ti.\nMay 27 sun nazi 3:00 hrawngah tualsung mino pawl cu buainak an nei ih an sual’aw, kiangkap ah mithmutu khal an um. Himi bualrawn ah mino pawl bawlung an sit ṭheu. Mithi cu Law Dhamma veng ih um kum 33 mi Aye Kuang a si, zanlam nazi 4:00 hrawngah tualsung mibawmtu pawlin a ruak cu an la ih zohdiknak nei dingin siizung ah an phur.\nA ruak latu in, “Bualrawn sungah a thi. Cawkhal ṭheu a si, a innsang pawl hnen khalah thuhla kan sim zo, ralhrang pawl cu mi 6 an si” a ti. January thla ah Loikaw khua sungah ralhrang le mipi ralkap pawl an doaw ciamco. Ralhrang pawlin doawknak vanzam in an kah ciamco ruangah mipi ralkap pawl cu dung an sip, khuasung mipi pawl khal raltlan in an um. Thla 4 hnuah mipi pawl cu an khua ah an tlungsal ih veng pahnih ih mino pawl lakah hmuhthiam awklonak a thleng.


CDM ih telvetu ramsung Cozah hnaṭuan pawl hnen ih cakuat – Rev Sa Tin Lal | Falam Online Media\nPhunpi Unau zate’n,\nSeemnak ram ih um zatein nannih in nan taksa rori in nan tuar ih ningṭih thlaphang in nan umnak hi ramleng hmuntin thleng nan unau pawl khal in taksa in nan hnenah kan um lo nain thinlungtak tuarnak thawn nanmah lo cuan in it lo siing loin kan um cio.\nZiangkim hin tikcu caan a nei ih Chinram, Chin miphun mibang lo dinhmun sung ihsin luat suak theinak, Pathian ih canvo in pekmi atak ih cang suak dingin sangka in on sakmi caan hi kan liamter lo ding a thupituk.\nTuni ah Kawlrampi huap in tuahmi CDM cangvaihnak hi Pathian ih in pekmi canvo Chinmi in kan hmuh suak theinak ding karbak Pathian ih in on sakmi a si ruangah Acozah hnaṭuantu zatein nan umnak hmun cio ihsin hnaṭuan cawl in CDM cangvaihnak ah tel cio hram uh!\n88 Cangvaihnak ah Mino pawl in Pa le tiih thuron ding kan neih lo lawng si loin Ralkap ih uknak an hun laak vete’n sungsuak fahniang pawl cu mit-hmai ṭha ngahnak ih zuartu ah pa le tampi a cang sawn.\n2021 CDM cangvaihnak ah ṭih le khur cingin hmailam hrang ruat in ralṭhazet ih CDM lam in hruaitu Mino, A dinpitu Pa le pawl upatnak kan lo pe. A cem tiang kan ti thei tawk thazaang suah in thlacamnak thawn kan lo dinpi ding, ti hi hngilh hlah uh.\nChin miphun le Pathian a ṭhen-awk thei lo vekin Pathian ram hrangah le kawhhran hrangah nunnak pe in hnaṭuan rerotu Pastor, Evangelist pawl zatein Pathian duhdawtnak le miphun duhdawtnak thu hi a phuan lawng si loin atak in kan mipi hrangah nunpi in CDM cangvaihnak ah kan mipi pawl ih hmai ah dingin kan mipi pawl zonzaih, kaihkhih an ton ding ai-ah ralṭhazet in kan mahsawn ti ngam in CDM cangvaihnak hi hruaitu si thei hram dingah thazaang lo pek kan duh.\nPathian kan biak caan ah thinlungtak tein thudang ruat loin bia uhsi! Thla kan cam caan ah thinlung phum tein thlacam cio uhsi! Atu hi hnaṭuan caan a si tikah ziangdang hman ruat loin ralṭhazet in hnaṭuannak ah kekar in kan mipi hi kaihruai hram uhsi! Kan mipi ṭih le phang, aanhai ih an um hi na zoh men thei ding mawsi?\nMission lungput nei in Mission hnaṭuan cakzettu miphun kan si vekin CDM cangvaihnak hi Mission hnaṭuan tuumpi a si tiin kawhhran ih sum le pai thawn khal in a cang thei tawkin ṭanpi cio hram uhsi!\nKhua le ram hrang ruat ih MP le CAM khel tu Party hruaitu pawl kan mipi in aanhai in an lo hlamnak aw theih sak hram uhsi. Thlakungzawntu dinhmun ih dingtu dingah Pathian ih in kan miphun hrang ih in pekmi nan si. Mai party timi lungput um siang loten thathar Nonawn hrang ruat in raltha zet in hmai in nor pi hram uhlaw.\nRamsung um pawl aanhai ih an um lai ah an hrangih ruahsanmi umsun le an hna a ngamtertu umsun cu ramleng thlengtu nanmgmah hi na si. FaceBook ih lungzuur kuahko ih cangan lawng le hlaraal ih darbel tum lawng tawk ti loin Pathian in keimah hi ziangruangah hitawk ah i thlengter timi hi ruat in a cang thei tawk sumpai thawn siseh, kiang le kap kan thlennak ram ah ṭanpi sawm in ṭanla hram dingah kan lo sawm.\nRampi cangvaihnak CDM cangvaihnak ah tel duh loin kan um a si ahcun mi in rin-um lo miphun tiah kan fanau san tiang an run ti ding. Mipun thuanthu mawite ngantu si zuam hram aw.\nPathian ih in pekmi canvo kan ngah suak theinak dingah zumtu pawl thazaang tampi kan suah a ṭul. Pathian in sangka in on sakmi caan ṭha hi sullam nei loin liamter hram hlah uhsi!\nThil diklozet/ṭhalozet a tuahtu do suah theinak dingah CDM cangvaihnak ah Pathian hnen thlaza cam phah in sih-cih aw tein mah le tithei zawngin ṭan kan laak cio a si ahcun Pathian hmin in nehnak kan co hrimhrim ding.\nPresident, International Chin Christian Fellowship\nGeneral Secretary, CBANA\n← Lamzawh Duhphorhnak nei ruangah ralrin pek tuar\nChin Pacangṭha pahnih i hnawngmi Chin SAC Chairman sinak cu Pu Ngun San Aung an pe fel →


Mipi Kilhimtu KIA In Khuasung Bike 15 An Laksak Mi Cu Tutiang An Pe Hrih Lo – Meifar\nShan State, Kutkai Township, Panlaw khua ah Kachin Independence Army (KIA) le mipi karlak ah hmuhthiam awklonak a thleng. KIA in khuasung bike 15 an laksak ih ting 15 le cawcang pakhat in ra tlen uh an ti nan tutiang an tlen hrih lo ruangah bike 15 khal KIA in an pe kirsal hrih lo.\nKhuasung mipi pawlin sumpai an harsat ruangah sumpai pek ding an neih lo thu media hnenah an sim thei. Khuami pakhat in, “Sumpai khal kan neidaih hrih lo, ṭhenkhat cun va pe dingin an rel rero. Ṭhenkhat in an neidaih hrih lo ruangah in hngak hrih uh an tiih sumpai cu kan va pe hrih lo. Sumpai cu kan khawl rero nan kan neidaih thei hrih lo” a ti.\nKhuasung mi pawlin an bike cu ei le in hawlnak ih an hmangmi a si ruangah harsatnak an tong thu an rel. Tualsung mi in, “Ṭhenkhat cu bike thawn eihawl an si, bike thawn bazar an kai ṭheu. Bike thawn hmuan ah an feh ṭheu, bike an neih nawn lo ruangah vah suksonak ah harsatnak an tong. Bike ngahsal hi kan duh zet” a ti.\nHimi thuhla ah KIA thuphuangtu U Ba Ye Gaung in, “An khawsen in sumpai ting 15 kan kuanter ih an nei lo ti cu a cang thei lo, thilcang thei lo a si. Himi thuhla ah direct in in ra pehtlaih lo, pawlkom dang hnenah bawmnak an va dil” a ti.\nHimi thubuai a suahdan cu kan dungah Panlaw khua mipi pawlin KIA hmunram sungah thingkung le rua pawl an va hau ciamco ruangah KIA in ting 50 an kuanter, asinan khuasung mipi pawlin ting 15 le cawcang pakhat an kuan ding thu an rak sim thei nan tutiang an kuan lo. November 24 sun ah ramri lan in Panlaw khua mipi pawl cu KIA ramsung ah thingkung an va hau ciamco ruangah KIA in tualsung mi 6 cu an vuak ih an bike 15 khal an laksak tin Shan News thuthang sungah an tarlang.\nCNDF Ralkap Pakhat Ram Le Miphun Hrangah A Nunnak A Liam


SALUROP - Cikcawlom - Chinland Today Media\nSALUROP – Cikcawlom\nZan khat cu kan ih zawngah ka nau in a phone hla a play ih it phah cun kan ngai. Tawkfangah Salai Cungpi ih SALUROP a ra suak, a netnakah “THUI” ti’n ih a cem lualli. Sinan ka thinlungah a cem ve mei thei lo, ni dang khalah ka ngai ttheu nan thinhrip nung deuh nawnin ka rak ngai liam ttheu men. Tui tum cu ka thinlungah ziangsimaw hin i kam. Kan pipu san le tui’ kan san karlak ahkhin SALUROP hin thu tampi a relin ka thei.\nA hlathluk le music cu mawi ka ti zet, keimah hi music khalah rock lam ngaina deuh ka siih a rock style te hi ka duh nasa. Tui ttum ahcun a hla thu sawn hi keimai bulpak ruahdan lo hlawm ve ka duh, simlam umpawng par bangin. Sinan a tlai hrih cuangin ka thei lo.\nKhuahlan kan pupa pawl cu conlam ding le sakap ding an tumtah,\nCui hlei tumtah dang um lo, in roh tak an fahniang, salurop.\nHlan kan pupa pawl ngai kha aw, a tthangso rero mi ram dang le hnam dang thawn suak-lut pehtlaihaw ih fimthiamnak hlawmawk, zirhawk ti um loin anmah ten tlangsang hmun kerkawmah khua an rak sa ih nunnak hrang lo ttuan le sakah, a tumtah sangbik cu khuangcawi conlam, cucu an vawrtawp si mai. Khuangcawi ih conglam thei le sangka tlun pharih sa lu tar tam thei pawl cu mi zah kai, upat ttihzahmi an rak si. Nu le pai’ salurop pawl cu falei’ hrangah hmaihngalnak a rak si fawn.\nAsile tui kan sanah teh kan khuangcawi conlam le kan sa luruh ro pawl cu ziang an si ke? Sumpai lennak kan hawlmi le fimthiamnak le zirnak pawl hi an si lo sawm! Kan pupa pawl an sanih dinhmun sangbik conglam thei dingin an rak zuam tento. Kannih teh kan sanih dinhmun sangbik ziangha kan tumtah ih ka zuam ve le? Conlam san kan si nawn lo, IT san kan si zo sikhawh….\nKan pipu conlam duh ah, sun zan ti lo’n an tuan ram an tawi,\nAn ngah suak an tumtahmi, in rohtak an fahniang, salurop,\nKan pipu cun conglam thei dingin sun zan ti lo’n he le heh ti’n an rak tuan. Ram an tawih tikah sa tlun ding um lo hnak cun a zarh (kar) tel khal an riak mai. Cu lawngah hmin thatnak le saluro falei’ hrangah ro an tan thei ding. Tui san kan nih teh kan fale hrang saluro (degree, fimthiamnak, pumcawmnak,…) rottha tanta thei dingah ziangtluk kan zuam? Sum kan hun tuahih vawi hnihkhat kan hlawhsam ruangah kan beidong mei si lo maw? Zirnak le fimthiamnak kan hun hawlih rual kan ban lo tikah dung kan sip mei si lo maw? Thil pakhat ngahsuak dingah ziang tluk thasuah can pein kan zuam tui san Laimi pawl?\nAw fahniang, na pai ro cu zoh hnik, na bang hlumtu lurop phuntling\nZoh sal hnik ttha a ti maw? Na hrangah tthahnem lo salurop, Awk, salurop.\nKan pupa pawlih in roh tami salurop PHUNTLING khi hun zoh hnik ngai kung uh. Vawi hnih tal kan zoh sal ahcun a tthathnemnak kan thei ding. Ngai ngai ahcun in rohmi cun saluruh ro phenih khai salu ngah dingih a ttuan zuamnak le an tairialnak thinlung le nunphung khi si sawn lo maw? Cui hleiah salu phunkhat lawng si lo, phun tling an si kha. Khawsia le ttihnung sahrang lakah sahrang lu ngah theitu tu Pacangttha ngaingai an rak si. Tui sanih ka pacangttha teh zo vek an si ke? Ruah thiamnak nei cun kan ruat thei thluh ko ding. Kan pupa pawlin in roh tami sawn cu an nun phung, an tumtahmi parih an tumruhnak le ttuanzuamnak le an diknak le felnak thinlung khi a si sawn ding nan, an tesinfa pawl cun kan tthelh riai a bang. Cui thinlung bu le nunphung cu tui san kan Lai mipi thinlung ihsin an pial hlo thluh thlang si lo maw? Kawl cozah uknak Paradigm Shift ahhin Laimi hla tuk kan rak kat man pang kei! Kawl pawl vekmen ih kan pupai in roh tami an nunphung le lungput dik in format sak sal hi nan siang sawm???!!! Kan pipu sanah tla kha cun inn hngaktu um lo ih lo an feh thluh ding tla cun kangmei cakkhai ttihah an bukkhum rothil ttha pawl hmuah hmuah inn lengah an suah thluh lam si kha! Khualtlawnnak lamzin ih thilri an phurh cawk lo hmanah zin sir lole cawlhhmun ah simaw an tanih ni dangah an ra la sal men ttheu. Tui sanah Laimi vialte umnak hmanah cu vek pawl kan tuah ngam nawn kem?? Ti ci a sin awn lo, Laimi kan thinlung a dang thluh zo. Kan pipu ih in roh tami thinlung kan nei nawn lo. A poi tuk.\nThu kan kat hla vivo pang ding, kan thu ruahawk cemter men kunguh, ca a sau tuk cun ttha lo ding. Kan hla ah lut sal sehla, a netnakih “THUI” timite khan I ruahbet ter. Tenum le luaksuakza cil kan phui dingmi cu kan pipu in roh tami salurop si sawn loin tui san Laimi kan nundan tenum bawrhhlawh le kan lungput bal (thianghlim lo) le siava, kan miphun khur ttawt sungih in dirthlatu pawl hi an si felfai sawn lo mw?\nBulpak mi pakhat cio in kan zuam kei uh, miphun le ram tthangso ding cun innsang tinin kan zuam a ttul vekin innsang tthngso ding cun innsangih bulpak mi pakhat cio in kan zuam a ttu a si kha…\nSanthar mino ziang na tum, tesin fahniang ro ttha ding ziang na tuah?\nNa ngah suah hlan lo zuam aw, tesin fahniang ro ttha dingin zuam aw.


America Ih Vaihnak - Chinland Today Media\nAmerica Ih Vaihnak\nJune 11, 2012 3:49 am·0 comments\nAmerica ih Laimi le a ra thleng ding Laimi pawl hrangah siseh, hlapi ihsin a thlirtu hmuahhmuah hrangah ‘theih ding tha’ a si ka zum. America ram hi ‘Vaihnak’ ram a si ih, Independence an ngah hlan, English Colonist pawlin an uk (1607) thok ihsin leitlun ram dangdang (ahleice-in Europe) in mi thawng tampi an vai lut. France Colonist pawl cu 1604 ah Maine le Canada an thleng nan ‘Midang vai dingin an sawm lem lo a bang. English Colonist pawl cun Virginia ah Jamestown timi khua an sa ih, an zaten mi 105 an si. England ram ih mi harsa pawl hrangah loram tampi a um thu le cuih an umnak ram thar (America leilung) ah kum 3 ihsin 7 tiang hna an tuan ahcun loram acre (3) pek an tiam. Hihi mi tampi hiptu a si. Can a hung rei ih, loram an pekmi a kauhlam le an hnatuan sung kum bikhiah khal a danglam. 1619 ah Jamestown ahhin African milesa an run thleng thawk ih, a thawk ahcun sal an si lo.\n1620 ah England ram ihsin Biaknak ih zalennak hawltu Protestant milesa pawl cu Massachusette ah Mayflower timi long thawn an run thleng ih, an zaten mi 102 an si. Spain pawl khal US thlanglam le a laita pawlah ram an nei. Ahleice-in Missisippi tiva kiangkap ram thatnak ah umhmun an rem. 1638 ah Delaware state ah Sweden ram colonist pawl an ra thleng. Cucu lehnu 1655 ah Dutch (tulai ih Netherland) pawlin an co. 1638 hlan deuh 1624 ahhin Dutch pawl cu Manhattan tikulh an ra thleng ih, cuih ram cu ‘Native American’ kan ti theu mi (Red Indian) pawl hnen ihsin US$ 24 man sui (gold) thawn an lei. Europe ram dangdang ihsin mi tampi an vaih ruangah kum 1643 ahcun New York khawpi (ahlan ih New Amsterdam) ah tong a phunphun (18) lai a um man. Kum 1654 ah Brazil ihsin a ra tlantu Judah refugee pawl cu New Amsterdam an ra thleng.\nCivil War (1861 -65) hnulam khalah mi thawng tampi an lut vivo ih, tuni tiangah kumtin ‘Mi vai’ pawl tawn awk khawmnak hmunpi a si. Theih bet dingih pawimawh cu ‘Ram sungih citizens pawl khal’ hnatuan tha hawlin an umnak, an suahnak State sungah an um ringring lo; an thawn, state dangah an vai, hnatuan tha an dawi vivo cio a si.\nUSA ih Laimi pawlin cutawk khatawk state sungah hnatuan a tam, a mal ti’n kan hmuh ban tawk kan rel ve cio ding. Asinan US acozah cun ‘statistic’ a zoh ih politics le economics sirhsan in hnatuan a tam le a mal dan a tarlang ve.\nLAILUNIZATION (Part Two: Premises)\nLeitlun Rawl (Ei-in) Thawbik Lakah Hmuk-Hin-Kha(မုန့္ဟင္းခါး) Tel\nAmerica in Raldo Nak Lawngpi A Thlah Suak\nWeyne Rooney Lek Tha Duh Lo


CNF Le 88 Tlawngta Pawlkom Tong-aw - Chinland Today Media\nCNF Le 88 Tlawngta Pawlkom Tong-aw\nDecember 11, 2012 11:17 pm·0 comments\nMani Tlawngkai Nihnihni, 11.12.12, zaanlam nazi 3 ah CNF Remdaihnak palai pawl le 88 Tlawngta Pawlkom pawl cu Yangon ih um 88 Tlanwgta Pawlkom zungpi ah an tong-aw thu 88 tlawngta Ko Yin May cun a sim.\nCumi an tonawknak ah an relmi cu, remdaihnak, rampi pumkhatnak thuhla pawlah hmuhdan kan neihmi pawl kan hlawmaw ton ih, khat le khat zumawknak thawn rampi pumkhatnak, Union-nak taktak, le Panglong thinlungput kengnak thawn kanmah le ṭuanvo ciar ṭuanpeh vivo tlang dingin khal kan reltlang ti’n sim.\nCNF remdaihnak palai pawl hi rampi remdaihnak palai pawl thawn Dec 7 ihsin 9 tiang Peace Center, Yangon, ah thu an reltlang ṭhehhnu ah hiti vekih 88 Tlawngta Pawlkom thawn a tongawknak a si. CNF le 88 Tlawngta Pawlkom an tonawknak ah, CNF lamin GS bawmtu Paul Sitha in a kaihruai ih 88 lam ihsin Ko Ko Kyi, Ko Yin May le Ko Thay Kyuain pawlin an hruai. Cumi tonawknak cun nazi pa 1 sung lai a rei.\nCNF in tuitum ah acozah thawn remdaihnak thu lungrualnak 27 cu hmin an khen.


Nunau Pawhte Zoh Thatnak – Times Of Chinland\nNunau pawhte hi milai zokhal ih kan nunnak hrampi kan ti khalle a sual tuk lemlo ding . Nu’i pumsung ihsin kan suah veten kan rawl thabik a si ih kum 2 rori cu Nunau pawhte tii ringin kan nung.\nNunau pawhte hi nauhak le suak pek hrang lawngah a sunglawi lo ih mipa hmuahhmuah hrang khalah a rak sunglawi zet . Tlangval pawl khal in nunau pakhat ih mawinak le thatnak an zohfel tikah an pawhte an hlah dah lo ih an zoh ringring mi a si.\nCutluk in nunau pawhte hi mipa hrang a sunglawi ih mipa zate duh cio mi a si . Tuah cun nunau pawhte hi mipa hrang a sunglawi timen lawng si nawn loin damreinak cikhat a si tiin mithiam pawl in an hmusuak .\nGermany ram ih siibawi thiam Journal of medicine pawl cun Nunau pawhte hi mipa hrang ziangtluk in a tha timi an zirsuak ih nitin nunau pawhte minute 10 sung zoh ringringtu mipa cu a san a sau cuangih kum 5 sung damreinak a si ,tiin an phuang durdo .\nHitin nitin minute 10 sung Nunau pawhte na zoh ringring thei asile taksa sawizawi awknak minute 30 sung tuah ringring thawn a thatdan a bang aw ti a si .\nSiibawi Keren Weatherby ih kaihruainak thawn siibawi thiam hrekkhat pawl cun mipa 20 thawn kum 5 sung rori Nunau pawhte zohfelnak an nei ih minung 25 cu naunau bawhte zoh dah lo ih an ret hnu ah minung 25 pawl cu nitin minute 10 sung nunau pawhte an zohter ringring . Cutin kum 5 a kim tikah nunau pawhte zoh theupawl hi mizia cu hitin an hmusuak .\nPawhte zoh dah lo mipa pawl cu an cawr hniaphniap ih an tha a tha lo . Nikhat minute 10 sung pawhte zoh ringringtu pawl cu an virvat a thazet ih thisen sang an nei lo , an thisen fehdan a dikzet ih tha-naa an neih lo tlunah natnak in a tlak buai lo zet tiin an hmusuak a si . ( Knowledge Book )\nKhuk Le Kap Karlak Dum Tireh Dan


Bible Thianghlim - HAGGAI\nBibleThianghlim – HAGGAI\nA ngantu: Haggai\nA siartu: Persia-mipawlih uk laiih Jew-pawl\nA huap sung cān: B.C. 519\nBible sungah profet Haggai le profet Zekariah an lăng hmaisabiknak cu Ezra cabu hi a si. Babilon le Persia ih Jew-pawl sál an tān hnuah, Jerusalem temple thar saksalnak ah ṭan an la. Persia Siangpahrang Sairas in Jew-pawl temple saksal dingin Jerusalem ih kir ding siannak a pe. Cule B.C. 536 ah a lungphum an ṭhehfel. Asinan Sairas a thih hnu tawkfang ah (B.C. 529 hrawngah), Jew-pawlih ralpawl in Persia Siangpahrang dang hnenah ca an ngan ih, Jerusalem ih temple saktupawl cun amah do an tum tiah an puh. Cumi hlanih Jerusalem khawpi uktu siangpahrangpawl in miphun dang siangpahrangpawl parih helhmang an sinak thupawl a hliakhlaifel hnuah, Jew-pawlih ralpawl ih an puhnak cu a dik men thei tiah a zum. Cule Jew-pawlih temple sak cu hranhramih cawlter dingin thu a pe.\nSairas in hi hlan kum tampi ah temple saksal dingin thu a rak pe ko nân (Ezr 1:1-4), Jew-pawl cun siangpahrang neta ih thupek cu an cohlang. Jew-pawl in «Jehovah inn sak ding cān» a thleng hrih lo tiah an pawm (Hag 1:2). Asinan Haggai le Zekariah in an hnenih thu an sim hnuah, mipi cu cuih hna hrangah an thinlung an thartersal ih an ṭuansal. Cuih ṭum ah cun siangpahrang thar hnenah Sairas ih thu a rak suah mi cu an sim (Ezr 5:13-16; 6:1-5). Zerubbabel cu temple saktupawl hruaitu ṭuanvo neitu a si ruangah Haggai in a hnenah a thucah cu a sim (1:1; cf. 1:12, 14; 2:2, 4, 21, 23).\nProfet Haggai in a thuphuan cu B.C 519 laifang hrawngin a thăwk ih, cumi cu thla thum hnuah ṭhehfel a si. A thuken laimu cu: Jehovah lalram hna ah amai duhzawngin um uhla, a thutiam thukham malsawmpawl tla nan co ding ti a si. Hi cabu ah thucah pali a um. A pakhatnak ah, Haggai in hnaṭuantupawl kha Jehovah hna ih daithlan bansan dingin nun a sim ih, Jehovah hna ih kirsal dingin tha a pe hai (1:1-15). A pahnihnak ah, Pathian khawkhannak ah an hnaṭuan cu hna ropi a si tiin Haggai in a theihtersal hai (2:1-9). A pathumnak ah, Pathian ih malsawm a tiamkam hai thu mipi a theihtersal. A thu an lun ruangah a liam cia ih camsiatnak cu thaihloh a si zo ih, Pathian malsawm cu peksal a si zo (2:10-19). A palitnak ah, leitlun lalrampawl tisiat si khal hai sehla, Israel lalram cu Jehovah hril mi a si vekin a hmun ding ti thutiamkam cu Haggai in a phuang (2:20-23).\nPathian in a khawkhan a hlensuak ding ih, a khawkhan mi thupibikih rettupawl cu thlawsuah a pe ding.\nI. Haggai in Temple sak daithlan bāng dingin mipi nun a sim (1:1-15)\nII. Haggai in Pathian khawkhannak ih ralṭhatnak la dingin mipi a theihtersal (2:1-9)\nIII. Haggai in Pathian ih malsawm a tiamkam thu thawn pehparawin mipi tha a pe (2:10-19)\nIV. Haggai in Pathian in leitlun lalrampawl a siatbăl ding, asinan Israel lalram cu a ding kumkhua ding tiah a phuang (2:20-23)\nPathian Inn Sak dingih Thupek\n1 Siangpahrang Darias a lal a kum hnihnak, a thla ruknak a ni hmaisabikah Jehozadak fapa puithiam lubik Joshua le Judah ram uktu Shealtiel fapa Zerubbabel hnenah profet Haggai hmangin Jehovah kamsuakthu a thleng: 2 «Ralkap rualpawlih Jehovah ih sim mi cu hihi a si: hi minungpawl in, ‹A cān a thleng hrih lo, Jehovah inn sak ding cān cu,› » tiah an ti.\n3 Cun Jehovah kamsuakthu cu profet Haggai hmangin a thleng, 4 «Hi temple hmuah siat ih a tlûk laiah, nanmah hrangah nan ceimawi mi innpawl sungih um cān a si maw?» tiin.\n5 Curuangah atu ah ralkap rualpawlih Jehovah ih sim mi cu hihi a si:\n«Nan lamzinpawl ruat hnik uh!\n6 Tampi nan tuh ih, málte nan ngah;\nNan ei, asinan khăwpkham nan nei lo;\nNan in, asinan nan khawp lo;\nHnipuan nan hruh, asinan zohman nan hlum cuang lo;\nCule hlawhman ngahtu in, dip păwp sungah a ngah mi hlawhman cu a săn a si,» tiin.\n7 Ralkap rualpawlih Jehovah ih sim mi cu hitin a si: «Nan lamzinpawl ruat hnik uh! 8 Ka lung a awi ih sunlawih ka si theinak dingah tlang ah kai in zanthing run keng uhla, ainn sak uh, Jehovah in a ti. 9 Tampi ngah nan beisei ih, ngai hnik uh, málte lawng nan ngah; cule inn ih nan tlun tikah, ka lo sēmhlohsak. Ziangruangah so? Ralkap rualpawlih Jehovah in a ti. Ka inn siatih a um laiah nan zaten mai inn cio ih nan tlān men ruangah a si. 10 Curuangah nan tlunih vanpawl in daifim an sūp ih, leilung in a rah a sûp. 11 Ziangahtile leiram le tlangpawl parah, thlairawl le sabitzu thar le hriak thar parah, lei in a rahsuah mi pauhpauh parah, minung le sumhnám parah le na kut ṭuan mi hmuahhmuah parah khuakheng dingin ka ko a si,» tiin.\n1:8:a inn: Temple a relnak a si.\nMipi in Thu an Lung\n12 Cun Shealtiel fapa Zerubbabel le Jehozadak fapa puithiam lubik Joshua cu a tāngsŭn mipi thawn Jehovah an Pathian aw le Jehovah an Pathian in a rak thlah vekin, profet Haggai-ih aw an ngaithla, cule mipi in Jehovah an ṭihzah. 13 Cun Jehovah thuphurtu Haggai in mipi hnenah Jehovah thucah a phuang ih, «Ka lo umpi, tiah Jehovah in a ti,» tiin. 14 Cule Judah ram uktu Shealtiel fapa Zerubbabel le Jehozadak fapa puithiam lubik Joshua-ih thinlung le a tāngsŭn mipi thinlung cu Jehovah in a căwktho; cule an feh ih, ralkap rualpawlih Jehovah an Pathian inn an sak, 15 cucu siangpahrang Darias a lal a kum hnihnak, a thla ruknak, ni 24-nak ah a si.\nPathian Inn a Ropi leh Ding\n1 Thla sarihnak, cuih thla ni 21-nak ah Jehovah kamsuakthu cu profet Haggai hmangin a thleng ih, hitin a ti: 2 «Atu ah Judah ram uktu Shealtiel fapa Zerubbabel le Jehozadak fapa puithiam lubik Joshua hnen le a tāngsŭn mipi hnenah, 3 ‹Hihlan ih hi ainn ropitzia hmutu hi tawkah zo tal a tang nan um maw? Cun atu ah teh ziangti vekin nan hmu? A hlan ta thawn khaikhin ah cun nan mithmuhah atu ihta cu zianghmanlo men a si maw? 4 Cutisikhalsehla Zerubbabel, atu ah cak zetin um aw, Jehovah in a ti. Cule nang Jehozadak fapa puithiam lubik Joshua le rammi hmuahhmuah tla, cak zetin um uh, Jehovah in a ti. Cule ṭuan uh; ziangahtile keimah in ka lo umpi a si, ralkap rualpawlih Jehovah in a ti. 5 Cucu Izip ihsi nan ra suah tikih nanmah thawi thukham ka rak tuah mi a si; ka Thlarau cu nan lakah a um, ṭih hlah uh,› tiah a ti,» tiin.\n2:3a inn: Temple a relnak a si.\n6 Ziangahtile ralkap rualpawlih Jehovah ih sim mi cu hihi a si: a rei hlanah vanpawl le leilung, tifinriat le khawmual vei khat ka hnîn leh ding; 7 cule miphunpawl hmuahhmuah khal ka hnîn ding ih, miphunpawl hmuahhmuah ih hlawnthilpawl cu a ra thleng ding, cule hi ainn cu ropitnak in ka khatter ding, ralkap rualpawlih Jehovah in a ti. 8 Sui cu ka ta a si ih, ngun khal ka ta a si, ralkap rualpawlih Jehovah in a ti. 9 Himi a netadeuh binn ropitzia cu hmaisata hnakin a nasadeuh ding, ralkap rualpawlih Jehovah in a ti. Cule hi hmun ah hnangamdaihnak ka umter ding, ralkap rualpawlih Jehovah in a ti,› tiin sim aw,» tiin.\n2:7a inn: Câng 3 simfiangnak zoh aw.\n2:9b inn: Câng 3 simfiangnak zoh aw.\nMipi an Bawrhbang\n10 Darias a lal a kum hnihnak, a thla kuatnak, a ni 24-nak ah Jehovah kamsuakthu cu profet Haggai hnenah hitin a thleng, 11 «Ralkap rualpawlih Jehovah ih sim mi cu hitin a si, ‹Atu ah dān thuhla puithiampawl sut uh: 12 «Mi pakhat in serhhran mi sa cu a sinfen in tuamin a keng ih, cuih a fun mi cun a zimten, sang simaw, suan mi simaw, sabitzu simaw, hriak simaw, ziang rawl khal simaw, a daingah pang asile, a rung thiang pei maw?» tiin,› tiah a ti a si,» tiin.\nCun puithiampawl in an sâng ih, «Thiang hlah,» tiah an ti.\n13 Cule Haggai in, «Mithi ruak a tham ruangih thianglo mi pakhat in hi thilpawl lakih pakhat khat thâm sehla, cuih thil cu thiang loin a rung um ve pei maw?» tiah a ti.\nPuithiampawl in an sâng ih, «Thiang lo ah a cang ding,» tiah an ti.\n14 Cun Haggai in a sâng ih, «Ka hmaiah hi mipi khal cuvek an si ih, hi miphun khal cuvek thotho an si ve, Jehovah in a ti, cule an kut ih an tuah mi kip in cuvek a si ih, an hlăn mi pauhpauh cu a thianglo a si.\n15 «Cule atu ah, tuihni ihsin hi hlan thil khâ ruat hnik uh: Jehovah temple sungih lungto pakhat parah lungto dang an suan hlan, 16 mi pakhat in thlairawl efa 20 beiseiin a ra ih, pahra lawng a um ih, mi pakhat cu sabit sawrnak ah bath 50 khaisuak dingin a ra ih, bath 20 lawng a um ni ihsi khan. 17 Nan kut ṭuan mi hmuahhmuah ah thil hring rocarnak, thil hring pangmăn kainak le rial pawl tla hmangin ka lo vaw hai; cuticingkhalin, ka hnenah nan kir cuang lo, Jehovah in a thăn. 18 Hi hlan thil kha ruat hnik uh: tuihni, a thla kuatnak ni 24 ihsin Jehovah temple lungphum phum ni tiang kha ruat uh. 19 Cuam sungah thlairawl mu pakhat tal a um maw? A si, sabit hri, theipi kung, talê kung le olif kung pawl tla in rah an suah lo. Asinan tuihni thăwkin mal ka lo sawm hai ding,» tiah a ti.\nZerubbabel hnenih Pathian Thutiamkam\n20 Cule cuih thla ni 24-nak ah Jehovah kamsuakthu cu Haggai hnenah hitin a thlengsal, 21 «Judah ram uktu Zerubbabel hnenah hitin sim aw,\n‹Lei le vanpawl ka hnîn ding.\n22 Lalrampawlih laltokhampawl ka linglet ding;\nMiphunpawlih lalrampawl cahnak ka ṭhiatbăl ding.\nRánglêngpawl le a parih topawl ka linglet ding;\nRángpawl le an parih totupawl an ṭumthla ding,\nMi tin anmai unaupaih ralnâm in an thi ding,› tiah a ti.\n23 «Cuih ni ah, ralkap rualpawlih Jehovah in a phuang, Shealtiel fapa Zerubbabel, ka siahhlawh ka lo kai ding, Jehovah in a phuang, nangmah cu ka zunghruk tacik vekin ka lo tuah ding, ziangahtile ka lo hril zo, tiah ralkap rualpawlih Jehovah in a ti,» tiin.


Nepal Ram Vanzam A Tla - Chinland Today Media\nDecember 18, 2010 8:17 pm·0 comments\nMizan sunah Nepal ram khualtlawng phurtu Vanzam a tla ih minung 22 an thi. Hi Vanzam hi an ram khawpi Kathmandu ihsi Km 162 ih hla Lamidanda Airport ihsi Kathmandu khawpi panih zuangsuak a siih, a zuansuak hnu reilo ta ah an ram saklam Himalaya tlangkiangah a tla.\nPalik bawipa Raj Sharma in a sim nakah hi Vanzam tlahi a parhkuai thluh ih, a kekkuai them pawlkhal Metre 200 ih hlaah an pet hlo thluh ih,curuangah a tlakhlan ihsin a puak a si ding tiah an zumthu a sim. mithi ruang 20 cu hmuhsuak zo asiih, midang 2 khalhi nungdam ih an um zum a umlo. Hi Vanzma ah hin khualtlawng minung 19 leh a hnattuan tu minung 3 an to ih Vanzam neitu Tara Air hotu pawlcun hi Vanzam ih to pawl,lakah minung 1 cu America mi a siih, midang cu Nepal rammi an si tiah an sim. an zate hin Lamidana ih Hindu Temple ih feh an siih, cumi hnuah Kathmandu khawpi pandingih zuangsuak an si.\nNATO Ralkap in Afghanistan Ralkap Kap That Pang\nMizan sunah Afghanistan ram thlanglam Helmand Province ih Musa Qala District ah NATO ralkap pawlin Afghanistan ralkap Duty suak pawlcu Tapung misual hmang tiah an neihsual ih Vanzam in an kapih ralkap 4 an kapthat.\nAfghanistan ramah hin NATO ralkap leh Afghanistan ralkap pawlhi hmun dangdangih an um ruangh an kapsualaw pang theuih, tuikum August thla khalah NATO ralkap pawlin Jowzjan Province ah Afghanistan Palik pawlcu Tapung ah ruatsual in Vanzam in an kapih Palik 3 an kapthat zoih, July thla khalah khan Ghazin Province ah NATO ralkap pawlin Afghanistan ralkap 6 an rakkhap thatzo.


Ralkap kut hnuai ah Falam Volunteers a cangvai thei tum nawn lo | Falam Online Media\nRalkap kut hnuai ah Falam Volunteers a cangvai thei tum nawn lo\nCovid 19 lak ihsin Falam khuapi kilhim enkoltu Falam Volunteer cun teimak suahin ṭan alak ṭheumi Lungpi FQ kilkhawi le Sun Ceu khan luan ih duty ṭuanvo a la ṭheu mi cu ṭuanpehzom a tum nawn lo tiah theih a si.\nHih thuthawn pehparin Falam Volunteers hotu Salai Timmy cun “Kan rampi Covid 19 a thleng veten Falam Volunteer tin kan upa pawl hruainak in kan din ih tuni tiang thla 10 lai Falam Mino pawl ṭanrualnak in kan feh!\n“Covid 19 Positive 30 zik, FQ um ramdang tlung 800 luan le ramsung tlung 900 luan cu kanmah titheitawk ten kan kilkhawi. Harsatnak tampi a um nan kan ṭuan ṭento. Ziangahtile kan ṭuanmi hi Pathian hrang le kan mipi hrang a si ti`n kan ruat.”\n“Nan, tuahcun Ralkap nih rampi uknak an lak tikah cun kan nih Falam Volunteers in Falam FQ thu le Q thu ah zianghman ṭuanvo lak ding thazaang kan nei nawn lo. Tuzan tla Falam ah Covid 19 positive 2 an um bet, nehhnu khalah an um sinsin lai ding.”\n“Sunceu Gate ah le Lungpi FQ thu ah zianghman thupeknak suakmi a um nawn lo! Curuangah kan nih Falam Volunteers cun kan ti thei tawk in kan ṭuan zo ih ralkap nih rampi thu ah ṭuanvo a lak zo ruangah tuzan ihsin thok, Falam Volunteers nih FQ thu ziang hman ṭuanvo kan lak nawn lo” a ti.\nMyanmar ralkap cun February 1 zing ah rampi thuneihnak a laak ih ramsung ukawdan a thleng kual thluh. Cumi ruangah NLD cozah thawn lungrual zetih hna rak ṭuan dahtu ramkulh, pengṭhen ih pawlkom tete cu an vavai thluh a si.\nCuvek dinhmun a si ruangah Falam Volunteers cun teimak suah in Falam a kilhim ṭheumi cu ṭuan pehzomnak thazaang a nei nawn lo a si.\n← CM Pu Salai Lian Luai aiawhtu Chinram Hruaitu Thar\nMihuatsuak pawl in “HOLLYWOOD” cu “HOLLYBOOB” tiah an rak thleng sak →\nFalam : Ningzak neilo zetih cangvai hmang pawl ralrin an pe


Titanic Kiangih Long Pathum in An Tarlang mi Minung Lungput - Chinland Today Media\nTitanic Kiangih Long Pathum in An Tarlang mi Minung Lungput\nApril 5, 2017 5:10 am·0 comments\n1912 kum April thla ni 14 zan nazi 11:40 ah Titanic longpi in tifinriat sungih phum aw mi vur tlang a pah ih a lehhnu minute 150 rei ah a pil ti cu kan thei thluh cio. April 15 zinglam nazi 2:20 hrawng ah longpi cu hmun hnih ah a kuaidarh ih, a parih tang lai mi minung hmuahhmuah cu tifinriat thlankhur sungah a lutpi.\nTitanic longpi in vur tlang a pah ih a pil thok tikah bom dilnak meisa pawl an kap suak. Himi lai ahhin Titanic kiangah long pathum an rak um. Cu pawl cu “The Sampson”, “The Californian” le “The Carpathia” an si.\n1. “Sampson” – Mai’ sunglam sualnak phuhrunawk ruangih bom ttul mi pawl ngaihsaklotu lungput\nTitanic longpi ihsin bom dilnak meisa an kapsuak mi an hmuh lai ahhin Sampson longpi hiTitanic thawn peng sarih lawng a hlatnak ah a rak um. Asinan long parih minung pawl hi dan pahbal ih a thuptei’ sahrem kaitu pawl an si ih, kaih an phan ruangah, Titanic thawn a hlatnak lam ah an tlan sawn. Himi longpi hin mai’ bulpak sualnak le nunnak lawng zoh in, bom a ttul mi pawl ngaihsak theilotu minung pawl ih lungput a tarlang.\n2. “Californian” – “Ka tuah thei mi a um lo” titu lungput\nTitanic ihsin bom dilnak meisa an hmuh lai ah Californian longpi hi peng 14 ih hla lawng ah a um. Asinan an longpi kiangkap cu vur tlang in a kulh thluh. Longpi captain cun kiangkap a hun zoh ih khua a thim fawn, vur tlang an tam tuk fawn ruangah, a thaizing khawvang tiang hngak ding in a it sal. Longpi sungih minung pawl cun zianghman thubuai a um ngai lo ding, boruak umtudan khal kan hrangah a remcang lo, tiah puhmawh hawl in can an hmang liam. Himi longpi hin puhmawh phunphun hawl in “tu fang ahcun zianghman lo tuahsak thei mi ka nei lo” ti ttheutu minung pawl ih lungput a tarlang.\n3. Carpathia” – “Ttul can ih bomawk hi bomawknak taktak a si” timi le “zuamnak maksak thawn mi a bomtu” lungput\nCarpathia longpi sungih minung pawl in radio ihsin Titanic longpi sungih mipi ttap le raak awn an theih lai ahhin, Titanic thawn peng 58 riat hlatnak ah thlanglam pan in an rak feh rero lai. Himi longpi ih captain Arthur Rostron cun mipi ttap awn cu a lainat ruangah, lamhruai ding ih Pathian hnenah thlacam ta in, vur tlang tam zet lakah Titanic longpi umnak lam cu a pan cih. Titanic longpi ih bom dilnak meisa an hmuh netabiknak hmun thleng ding in nazi pathum le hrek an rei. Vur tlang lakah nazi pakhat ih tidai peng 17 ih cak in an feh. An feh lai ah long sungih hnattuantu pawl cun Titanic ih mipi pawl zamrang zet ih tampi an runsuah theinak ding ah an tim an tuah. Carpathia lawng hi Titanic ih mipi pawl run ding ah a fehtu long umsun a si.\nTitanic longpi pil lai ih thihnak ihsin a luattu minung 705 kha Carpathia longpi ih va runsuah mi an si. Himi hi pacang tthatnak le huaisennak nasabik thawi’ runsuahawknak pakhat a si. Captain in an ra fehnak zawn ih vur tlang pawl a zoh sal tikah, mi pakhatkhat ih kut in an longpi a kilhim a si, tiah a sim sal. Carpathia long hin “tikcu remcang hngak buai lo ih bom ttul mi va bawmtui’ lungput” a tarlang.\nHmun hlabik ih a rak um mi Carpathia in Titanic longpi ih minung 705 a va runsuak man. Midang 1517 pawl cu tifinriat thlankhur sungah an pil. A nai sawn ih a rak um mi longpi pahnih in Titanic ra pan hai sehla cun longpi parih minung hmuahhmuah in runsuah theih an si tiah an sim.\nTtuanvo laknak le somdawlawknak ahhin a paihlotui’ hrang ahcun puhmawh simaw, harsatnak simaw, a um ringring. Asinan mi bawm huam taktaktu hrang ahcun pawhsuah thei dan a um ve ringring ko. Sampson le Californian longpi vek si lo in, kan zate’n Cartpathia longpi vek si cio sehla, leitlun hi a mawi sinsin ding.\nSirhsan: Manoj Rawat ih ” Three ships near by Titanic and lessons for life.”\nR. Norris Williams: Thihnak Horkuam ihsin Sunlawinak Tlang Sang ah


A Nupi Lu A Tan Ih Khualak Ah A Vahpi – Meifar\nA Nupi Lu A Tan Ih Khualak Ah A Vahpi\nFebruary 11, 2022 admin Leitlun 0\nIran, Ahvaz khawpi ih um innsang nu kum 17 mi cu a pasal in a lu a sat tan, a lubul cu an khuasung ah a vahsuahpi ih a kut khatlam ah namtong a keng ih amah cu a hni siamsiam. Mona cu kum 12 mi a si laiah a unaupa (cousin) thawn an neihawkter, fapa pakhat an nei ih a pasal in a hmuhsuam thei zet.\nMona in ṭhenaw dingin a tawlrel nan a pasal in a ṭhen duh lo ruangah Turkey ram ah a tlan. Asinan a innsang pawlin an khua ah tlungsal dingin an ko ih ‘na him zo’ an ti, an khua ah ava tlungsal ih a pasal le a naupa in an rak that.\nA pasal cu mipa diktak a sizia pholannak ah a nupi ih lu kengin khualak ah a vakkual. Tualsung palik pawlin tualthattu pahnih cu an kai ih ziangvek hremnak an pe ding ti cu theih a si hrih lo. Kum 2 liamzo khalah pacang pakhat in a fanu kum 14 mi ih lu a sat tan.\nPalik pawlin tualthattu cu an kai ih kum 8 sung thawngtla dingin a thu an ṭhencat. Iran ramsung ah nunau dinhmun a niam zet ruangah le ‘Ṭihzah upatnak ih tualthat’ tin nunau pawl an that ṭheu ruangah an nunphung le an cozah cu mipi in an soisel.\nPhungyi Upa Inn Sungah Nunau Bawngbite Hruh Man Lo An Kai\nBawlung Sit Thiam Wayne Rooney A Mualpho